COPENHAGEN, 8 Ogos- Rangkaian kedai serbaneka Amerika Syarikat, 7-Eleven mengumumkan penutupan cawangannya di Denmark selepas serangan penggodam yang disyaki menyebabkan wang tunai mereka hilang."Kami mengesyaki bahawa kami telah menjadi mangsa serangan penggodam hari ini, Isnin, 8 Ogos", kata kumpulan yang menjalankan 175 kedai serbaneka di Denmark itu di Facebook."Kami tidak boleh menggunakan daftar tunai atau menerima pembayaran. Oleh itu semua cawangan kami ditutup sehingga kami mengetahui tahap serangan penggodam,' tambahnya.Pengurus peruncit Denmark, Jesper Ostergaard berkata kejadian itu berlaku secara tiba-tiba pada hari Isnin."Daftar tunai berhenti berfungsi di semua kedai. Ia tidak pernah berlaku sebelum ini", katanya kepada stesen televisyen awam Denmark DR.Tidak diketahui bila kedai akan dibuka semula."Belum ada jadual", kata Ostergaard.Berpusat di Irving, Texas, 7-Eleven mempunyai 77,000 kedai di seluruh dunia yang beroperasi sama ada secara langsung atau bawah lesen. -AFP

(Seluruh cawangan 7-Eleven di Denmark ditutup susulan serangan penggodam/Google)


OIC, MWL kecam tindakan rejim Israel

(Seorang wanita Palestin menggantung pakaian di rumahnya yang turut rosak diserang Israel/FOTO REUTERS)

GAZA, 8 Ogos - Pertubuhan Kerjasama Islam (OIC) dan Liga Dunia Islam (MWL) mengutuk tindakan Israel menyerbu kompleks Masjid Al Aqsa di Baitulmaqdis Timur dan serangan berterusan ke atas Gaza.Sekretariat Agung OIC dalam satu kenyatan turut mengutuk sekeras-kerasnya tindakan ratusan pendatang haram Yahudi yang mencemar kesucian Masjid Al-Aqsa dan dilindungi rejim.Organisasi itu menyifatkan tindakan berkenaan sebagai pelanggaran terang-terangan terhadap undang-undang, resolusi dan perjanjian antarabangsa.Meletakkan tanggungjawab sepenuhnya kepada Israel terhadap kejadian itu, organisasi tersebut juga memberi amaran bahawa serangan berterusan akan memburukkan lagi ketegangan dan mendorong ke arah keganasan berterusan dan ketidakstabilan.OIC juga menyeru masyarakat antarabangsa, terutamanya Majlis Keselamatan Pertubuhan Bangsa Bangsa Bersatu (PBB) bertindak segera bagi menghentikan serangan.

(Seorang wanita sedang menenangkan seorang kanak-kanak ketika pengebumian empat remaja Palestin yang terkorban/FOTO REUTERS)

Nada sama turut diluah Liga Dunia Islam (MWL) yang mengecam provokasi serius terhadap kesucian tapak-tapak suci Islam oleh tentera Israel.MWL mahu semua pihak berusaha untuk merealisasi keamanan yang adil serta menyeluruh dan menghentikan semua amalan yang menjejaskan peluang keamanan di rantau berkenaan. - REUTERS


Wilayah Zaporizhzhia akan anjur referendum untuk sertai Rusia

(Seorang anggota tentera  berkawal berhampiran Logi Kuasa Nuklear Zaporizhzhia/REUTERS)

MOSCOW, 8 Ogos- Pihak berkuasa wilayah Zaporizhzhia di tenggara Ukraine akan meneruskan rancangan mengadakan referendum untuk menyertai Rusia."Saya telah menandatangani dekri untuk mula menggerakkan rancangan penganjuran referendum mengenai penyatuan semula wilayah Zaporizhzhia dengan Persekutuan Rusia," kata ketua pentadbiran Zaporizhzhia, Yevgeny Balitsky di media sosial.Balitsky sebelum ini menyatakan undian boleh diadakan pada musim luruh.Loji janakuasa nuklear Zaporizhzhia yang terbesar di Eropah sejak kebelakangan ini menjadi sasaran serangan yang telah merosakkan beberapa struktur dan memaksa penutupan sebuah reaktor.

(Seorang lelaki sedang memohon pasport baharu di wilayah Zaporizhzhia/AFP)

Moscow dan Kiev saling menyalahkan antara satu sama lain tentang serangan itu yang meningkatkan kebimbangan berlakunya kemalangan nuklear.Sebahagian besar Zaporizhzhia dan wilayah Kherson di selatan Ukraine berada bawah kawalan Rusia sejak minggu pertama kempen ketenteraan Moscow.Kedua-duanya kini disepadukan secara paksa ke dalam ekonomi Rusia. -AFP


Negara Islam kecam serangan di Gaza

(Bangunan yang terjejas selepas diserang Israel/FOTO REUTERS)

GAZA, 8 Ogos - Pakistan dan negara Islam lain mengecam tindakan Israel menyerang Gaza dan menyerbu kompleks Masjid Al Aqsa di Baitulmaqdis Timur.Tindakan provokatif itu secara terang-terangan telah melanggar kesucian Kiblat-e-Awal (kiblat pertama) dan menjejaskan sentimen umat Islam di seluruh dunia. Menurut Kementerian Luar Pakistan, insiden berkenaan jelas melanggar undang-undang antarabangsa, menjejaskan norma dan amalan antarabangsa. Malah, Pakistan dengan tegas mahu sebarang percubaan mengubah sejarah dan undang-undang Masjid Al Aqsa mesti dihentikan.Kecaman sama turut dibuat Qatar, Jordan, Kuwait, Turkiye dan Arab Saudi.

(Tanah perkuburan empat remaja keluarga Najim yang terbunuh ketika pertempuran gencatan senjata Israel-Gaza/FOTO REUTERS)

Menyeru masyarakat antarabangsa mengutuk serangan tersebut, provokasi rejim di Gaza hanya akan akan meningkatkan ketegangan dan gelombang keganasan.Dalam kenyataan lain, Qatar dan Turkiye mengulangi gesaan kepada Israel agar tidak membenarkan tindakan keganasan berterusan dan mendesak pencerobohan dihentikan.Sementara itu, Jordan pula telah mengadakan perbincangan dengan Penyelaras Khas Pertubuhan Bangsa-Bangsa Bersatu (PBB) untuk Proses Keamanan Timur Tengah mengenai usaha menghentikan pencerobohan Israel di Gaza. - REUTERS


Muzium London setuju kembalikan artifak Afrika yang dirampas

(12 plak tembaga yang akan dikembalikan kepada kerajaan Nigeria oleh Muzium Horniman/FOTO REUTERS)

LONDON, 8 Ogos - Muzium terkemuka, Muzium Horniman di selatan London mengumumkan persetujuaan untuk memulangkan 72 artifak Afrika yang dirampas ketika zaman penjajahan Empayar British pada tahun 1987.Pemulangan termasuk beberapa gangsa Benin, kepada kerajaan Nigeria selepas menerima permintaan daripada Suruhanjaya Kebangsaan bagi Muzium dan Monumen (NCMM) negara itu.Pengerusi pemegang amanah muzium, Eve Salomon dalam satu kenyataan memaklumkan pihaknya bebesar hati untuk melakukan tindakan yang sewajarnya

Artifak berkenaan telah dialih secara paksa dari penempatan purba Bandar Benin di Nigeria oleh penjajah British selepas pencerobohan tentera pada 1897.Koleksi itu termasuk 12 plak tembaga, antaranya gangsa Benin, sekeping mezbah berbentuk ayam jantan tembaga, gading dan objek upacara sembahan - REUTERS


Gustavo Petro presiden berhaluan kiri pertama Colombia

(Gustavo Petro bersama isterinya Veronica Alcocer Garcia tiba untuk majlis angkat sumpahnya di Plaza Bolivar, di Bogota, Colombia/REUTERS)

BOGOTA, 8 Ogos - Gustavo Petro mengangkat sumpah jawatan sebagai presiden berhaluan kiri pertama Colombia, di hadapan ratusan ribu hadirin di sini.Bekas gerila berusia 62 tahun yang pernah menjadi Datuk Bandar itu mengambil alih jawatan Ivan Duque yang sangat tidak popular, dengan rancangan untuk melakukan pembaharuan meluas di negara yang berhadapan ketidaseimbang ekonomi dan jenayah berkaitan dadah.Kemenangan Petro dalam pilihan raya pada Jun lepas membawa Colombia, yang telah lama diperintah oleh elit konservatif, ke dalam lipatan sayap kiri yang sedang berkembang di Amerika Latin.“Saya bersumpah kepada Tuhan dan berjanji kepada rakyat bahawa saya akan menguatkuasakan perlembagaan dan undang-undang Colombia dengan setia,” kata Petro di hadapan penyokongnya yang berkumpul di Dataran Bolivar.Dalam ucapannya Petro yang kerajaannya sepatutnya mendapat sokongan daripada majoriti berhaluan kiri dalam Kongres menggesa kumpulan bersenjata Colombia supaya meletak senjata dan menerima 'faedah undang-undang' sebagai pertukaran untuk keamanan.Beliau juga menyasarkan usaha membanteras narkotik selama beberapa dekad, dengan berkata: "Sudah tiba masanya untuk konvensyen antarabangsa baharu yang mengiktiraf bahawa perang terhadap dadah telah gagal."Dan beliau menyeru supaya dana antarabangsa diwujudkan bagi membantu Hutan Amazon di selatan Colombia yang dilanda diancam penggondolan.

Dalam siri kempennya sebelum ini Petro berjanji dalam tempoh empat tahun penggalnya beliau akan menaikkan cukai terhadap orang kaya, melabur dalam penjagaan kesihatan dan pendidikan serta mereformasi polis.Beliau turut berikrar untuk menangguhkan penerokaan minyak, mempromosikan tenaga bersih dan mengaktifkan semula hubungan diplomatik dan komersial dengan kerajaan pimpinan Nicolas Maduro di Venezuela, yang digantung sejak 2019. -AFP


Hong Kong pendekkan tempoh kuarantin di hotel

(Ketibaan penumpang di Lapangan Terbang Antarabangsa Hong Kong pada 1 April 2022, selepas bandar itu menarik balik larangan penerbangan ke atas sembilan negara/AFP)

HONG KONG, 8 Ogos - Hong Kong akan memendekkan tempoh kuarantin di hotel bagi pengunjung antarabangsa daripada seminggu kepada tiga hari mulai Jumaat ini.Mereka seterusnya perlu menjalani pemantauan kesihatan selama empat hari sama ada di rumah atau di hotel pilihan mereka."Kami berharap dapat mengekalkan aktiviti mata pencarian dan daya saing Hong Kong, dan untuk memberikan masyarakat momentum pembangunan terbaik dan daya hidup ekonomi," kata Lee," kata Ketua Eksekutif, John Lee. Beliau menafikan pelonggaran itu menandakan sebarang penyimpangan daripada dasar China."Kekal berhubung dengan dunia luar dan berusaha untuk menyambung semula perjalanan bebas kuarantin dengan tanah besar bukanlah percanggahan," katanya.

(Orang ramai beratur bagi ujian COVID-19 di Macau, China/ Fail REUTERS)

Di samping pengaturan kuarantin baharu, Hong Kong akan melaksanakan sistem kod kesihatan yang serupa dengan tanah besar China pada aplikasi penjejakan yang dibangunkan kerajaan.Bawah sistem itu, orang yang dijangkiti akan diberi kod merah yang menghalang mereka daripada meninggalkan kuarantin.Pengunjung antarabangsa pula diberi kod kuning dan tidak dibenarkan di tempat seperti restoran, bar, gim dan pawagam sepanjang empat hari pemantauan kendiri mereka. -AFP


Gustavo Petro angkat sumpah presiden Colombia

(Majlis angkat sumpah Presiden Colombia disaksikan ribuan rakyat /AFP)

BOGOTA, 8 Ogos- Gustavo Petro mengangkat sumpah jawatan sebagai presiden berhaluan kiri pertama Colombia, pada Ahad di hadapan ratusan ribu orang dalam satu majlis di Bogota.Bekas pejuang gerila berusia 62 tahun dan pernah menjadi datuk bandar mengambil alih jawatan Ivan Duque, dengan rancangan untuk melakukan pembaharuan yang mendalam di negara yang dilanda ketidaksamaan ekonomi dan keganasan dadah.Kemenangan Petro dalam pilihan raya Jun lalu membawa Colombia, yang telah lama diperintah oleh elit konservatif, ke dalam lipatan sayap kiri yang berkembang di Amerika Latin.“Saya bersumpah kepada Tuhan dan berjanji kepada rakyat bahawa saya akan setia menguatkuasakan perlembagaan dan undang-undang Colombia,” kata Petro dalam sumpah jawatannya.Petro, yang mendapat sokongan daripada majoriti berhaluan kiri dalam Kongres menggesa dalam ucapan perasmiannya untuk kumpulan bersenjata Colombia supaya "meletakkan senjata" dan menerima faedah undang-undang "sebagai pertukaran untuk keamanan."Dia juga menyasarkan usaha membanteras narkotik selama beberapa dekad, dengan berkata: "Sudah tiba masanya untuk konvensyen antarabangsa baharu yang mengiktiraf bahawa perang terhadap dadah telah gagal."Petro turut menyeru untuk mewujudkan dana antarabangsa bagi membantu Amazon Colombia yang dilanda krisis penebangan hutan.Terdahulu dalam kempennya, Petro telah berjanji dalam tempoh empat tahunnya untuk menaikkan cukai ke atas orang kaya, melabur dalam penjagaan kesihatan dan pendidikan, dan mereformasi polis selepas tindakan keras terhadap protes antiketidaksamaan tahun lalu yang dikecam di peringkat antarabangsa.Dia berikrar untuk menangguhkan penerokaan minyak, mempromosikan tenaga bersih dan mengaktifkan semula hubungan diplomatik dan komersial dengan kerajaan pimpinan Nicolas Maduro di Venezuela, yang tergantung sejak 2019.Jawatan presiden Petro juga turut mencatatkan sejarah apabila melantik naib presiden wanita Afro-Colombia yang pertama di negara itu, iaitu aktivis alam sekitar dan hak asasi wanita berusia 40 tahun Francia Marquez.Duo itu dilihat bakal bergelut dengan ekonomi yang terumbang-ambing akibat wabak Covid-19, lonjakan keganasan dan kemarahan yang mendalam terhadap pertubuhan politik yang memuncak dalam protes tahun lalu.Hampir 40 peratus daripada 50 juta penduduk Colombia hidup dalam kemiskinan, manakala 11.7 peratus menganggur.Inflasi pada Julai juga mencapai 10.2 peratus tahun ke tahun.Petro, yang pada masa mudanya adalah ahli kumpulan gerila bandar M-19, telah berjanji untuk melaksanakan peruntukan tertunggak dalam perjanjian damai 2016 yang menyaksikan pergerakan pemberontak FARC meletakkan senjata selepas hampir enam dekad konflik sivil.Bekas datuk bandar Bogota itu juga berikrar untuk meneruskan rundingan dengan kumpulan bersenjata Tentera Pembebasan Kebangsaan (ELN).Walaupun FARC dibubarkan untuk menjadi parti politik, Colombia telah menyaksikan lonjakan keganasan.Beribu-ribu penentang terus memerangi ELN dan kartel berkuasa mengawal medan dadah, lombong emas haram dan laluan penyeludupan yang menguntungkan.Menurut institut penyelidikan keamanan Indepaz, terdapat 90 kumpulan bersenjata dengan kira-kira 10,000 anggota aktif di Colombia, pengeluar kokain terbesar di dunia.Petro telah mencadangkan membenarkan kumpulan bersenjata menyerahkan diri mereka sebagai pertukaran untuk beberapa bentuk pengampunan.Presiden Colombia hanya berkhidmat satu penggal.-AFP

(Presiden Colombia, Gustavo Petro / AFP)


Kebakaran kelab malam, angka kematian meningkat kepada 15 orang

CHONBURI, 7 Ogos- Angka kematian akibat kebakaran sebuah kelab malam di Thailand, meningkat kepada 15 orang, selepas seorang individu berusia 36 tahun meninggal dunia di Hospital Rayong. Kematian terbaharu itu disahkan oleh Sattahip Rescue.Dalam kejadian pukul 1.00 pagi pada Jumaat, 13 pengunjung, masing-masing sembilan lelaki dan empat wanita, maut manakala 35 yang lain cedera dalam kebakaran di kelab malam Mountain B yang sesak di wilayah Chonburi, tenggara ibu kota Bangkok.Timbalan Pengarah Hospital Tentera Laut Queen Sirikit, Dr Nongluck Singhakowin berkata 16 daripadanya cedera parah. "Kebanyakannya mengalami luka terbakar tahap tiga pada lebih 60% badan mereka dan masih menggunakan ventilator di unit rawatan rapi," lapor AFP.Menurut saksi, kebakaran bermula semasa persembahan muzik secara langsung, dengan penonton yang panik cuba melarikan diri melalui pintu depan apabila api merebak dengan pantas.Video di media sosial menunjukkan asap hitam tebal berkepul-kepul muncul dari pintu ketika beberapa pengunjung dilihat berlari keluar dengan pakaian mereka terbakar.Berikutan kebakaran itu juga, Ketua Pegawai Daerah Sattahip, Chatchai Sripoon telah dipindahkan ke Institut Pembangunan Pentadbiran di bawah Jabatan Pentadbiran Wilayah.-AFP


Kapal pertama bawa bijirin Ukraine tidak tiba di pelabuhan Tripoli

BEIRUT, 7 Ogos - Penghantaran pertama kapal Razoni, membawa muatan bijirin Ukraine tidak akan tiba di bandar pelabuhan Tripoli, utara Lubnan seperti dirancang.Kedutaan Ukraine di Beirut memberitahu, pihaknya tidak mempunyai sebarang maklumat pada masa ini disebalik penangguhan itu.

Bagaimanapun, seorang pegawai mendakwa, kapal itu tidak berlabuh di Lubnan kerana pemilik kargo telah menjualnya di tempat lain.Isnin lalu, Razoni berlayar dari pelabuhan Odessa di Ukraine, dengan membawa 26,000 tan jagung.Penghantaran itu adalah yang pertama di bawah satu perjanjian bagi tujuan mengurangkan krisis makanan global.-AFP


Sepuluh anggota kontinjen Sri Lanka menghilangkan diri

COLOMBO, 8 Ogos- Sepuluh anggota kontinjen Sri Lanka yang mengambil bahagian dalam Sukan Komanwel 2022 di Birmingham dilapor meninggalkan pasukan dan menghilangkan diri.

Seorang pegawai sukan tertinggi negara itu berkata, sembilan atlet dan seorang pengurus hilang selepas menamatkan acara mereka.Mereka disyaki mahu kekal di Britain untuk mendapatkan pekerjaan. Setakat ini, tiga daripadanya telah dikesan pihak polis. Namun tiada tindakan diambil memandangkan mereka tidak melanggar undang-undang tempatan dan mereka juga memegang visa sah selama enam bulan.Polis sebaliknya meminta pasport yang dipegang pihak pengurusan kontinjen diserahkan balik kepada mereka.

(Kontinjen Sri Lanka ketika hari pembukaan Sukan Komanwel di Birmingham, United Kingdom/AFP)

Pihak pengurusan kontinjen Sri Lanka seramai 160 anggota, memegang pasport kesemua anggota mereka bagi memastikan mereka pulang ke Sri Lanka.Atlet Sri Lanka sebelum ini pernah dilaporkan menghilangkan diri daripada acara-acara antarabangsa. Pada Oktober tahun lalu, pengurus pasukan gusti Sri Lanka meninggalkan pasukannya dan menghilangkan diri di Oslo semasa satu kejohanan dunia. Semasa Sukan Asia 2014 di Korea Selatan pula, dua atlet Sri Lanka melarikan diri dan tidak ditemui.-AFP


Loji janakuasa tunggal Gaza ditutup akibat kekurangan bahan api

GAZA, 7 Ogos- Loji janakuasa tunggal Gaza akan ditutup pada Sabtu berikutan kekurangan bahan api, kata pihak berkuasa tenaga wilayah itu.Kenyataan pihak berkuasa berkata operasi loji itu akan dihentikan kerana tidak berupaya untuk mengimport bahan api. "Gaza memerlukan 500 megawatt untuk memenuhi keperluan elektrik bandar berkenaan.Ketika ini, hanya 120 megawatt tersedia di Gaza dan perkhidmatan elektrik akan tersedia hanya selama empat jam," tambah kenyataan itu.Israel menutup lintasan Karam Abu Salem, satu-satunya laluan komersial Gaza, sebagai sebahagian daripada sekatan di tengah-tengah ketegangan berikutan penahanan seorang ketua kumpulan kanan di Tebing Barat yang diduduki pada Isnin.Pada Jumaat, pesawat perang Israel melancarkan serangan udara di Semenanjung Gaza dengan mendakwa "ancaman serangan yang akan berlaku" oleh kumpulan Jihad Islam.Sekurang-kurangnya 11 rakyat Palestin terbunuh dan 80 yang lain cedera dalam serangan itu.Menurut data dari agensi kemanusiaan PBB OCHA, 2.3 juta penduduk Gaza mengalami kekurangan bekalan elektrik biasa dan minggu lalu mereka hanya menerima purata 10 jam elektrik sehari.-AFP


11 maut, bas bawa pelancong terbabas di utara Croatia

ZAGREB, 6 Ogos- Sebelas orang maut dan beberapa lagi cedera apabila sebuah bas dari Poland yang menuju ke Zagreb terbabas dari lebuh raya di utara Croatia, kata kementerian dalam negeri.“Menurut maklumat awal, 11 orang terbunuh dan beberapa lagi cedera apabila bas yang didaftarkan di Poland melencong dari jalan raya,” kata kementerian Croatia dalam tweet, tanpa menyatakan kewarganegaraan mangsa."Kemalangan berlaku sekitar 5:40 pagi. Bas itu kelihatan menyimpang dan jatuh ke dalam parit di lebuh raya," kata jurucakap polis Marko Muric kepada AFP, sambil menambah bahawa mangsa adalah warga asing.Nahas berlaku kira-kira 60 kilometer dari Zagreb.Croatia telah menarik berjuta-juta pelancong pada musim panas tahun ini.Pantai Adriatik antara lokasi tarikan utama pelancong Poland ke Croatia. Kira-kira 580,000 pelancong Poland melawat Croatia antara Januari dan Julai tahun ini.Pada 10 Julai lalu, pelancong dari Kosovo maut dalam kemalangan bas di lebuh raya di timur Croatia.


Pegawai tinggi pengeluaran peluru berpandu Taiwan, ditemui meninggal dunia di bilik hotel

TAIPEI, 6 Ogos- Seorang pegawai tinggi yang terlibat dalam pengeluaran peluru berpandu Taiwan meninggal dunia akibat masalah jantung pada Sabtu.Ouyang Li-hsing ialah naib presiden Institut Sains dan Teknologi Chung-Shan Kebangsaan dan telah mengembara ke selatan pulau itu untuk atas tuntutan tugasan, lapor Agensi Berita Pusat Taiwan.Dalam satu kenyataan yang disiarkan di laman webnya, institut itu mengesahkan Ouyang ditemui dalam keadaan tidak sedarkan diri di sebuah hotel di Hengchun, Daerah Pingtung pada pagi Sabtu."Pemeriksaan forensik mendapati punca kematian adalah infarksi miokardium dan angina pectoris atau, kegagakan jantung," katanya.Ouyang menyandang jawatannya awal tahun ini dan ditugaskan untuk menyelia "pengeluaran pelbagai jenis peluru berpandu", kata CNA.Ketika ini, Beijing meneruskan latihan yang bertujuan untuk mempraktikkan sekatan dan pencerobohan muktamad ke atas pulau demokrasi itu selepas lawatan Speaker Dewan Rakyat AS Nancy Pelosi menimbulkan kemarahan kerajaan China.Beijing menerbangkan beberapa peluru berpandu terus ke atas pulau utama Taiwan dalam latihan itu, kata media kerajaan China pada Jumaat.Tetapi Taipei enggan mengesahkan atau menafikan laluan penerbangan.Kerajaan pulau itu cuba mempercepatkan pengeluaran peluru berpandunya sendiri dalam menghadapi ancaman ketenteraan yang semakin meningkat yang ditimbulkan oleh China.Parti Komunis China yang memerintah melihat pulau itu sebagai sebahagian daripada wilayahnya dan berjanji akan mengambilnya suatu hari nanti, secara paksa jika perlu.-AFP

(Sebuah jet tentera China terbang melintasi pulau Pingtan, salah satu titik paling dekat tanah besar China dari Taiwan, di wilayah Fujian pada 5 Ogos 2022 / AFP)


Rakyat Sri Lanka diberi amaran tidak cari pekerjaan secara haram di Malaysia

COLOMBO, 6 Ogos- Kerajaan Sri Lanka menasihati rakyatnya supaya tidak mencari pekerjaan secara haram di Malaysia dengan menggunakan pas lawatan sosial.Pihak berkuasa Malaysia menghantar pulang kira-kira 20 warga Sri Lanka setiap minggu selepas menolak kemasukan mereka kerana tidak menggunakan dokumen sah.Pasukan Petugas Antipemerdagangan Orang Nasional telah dimaklumkan bahawa semakin ramai rakyat Sri Lanka tiba di Malaysia dengan visa lawatan kerana mempercayai visa itu boleh ditukar kepada visa bekerja.

Menurut Kementerian Pertahanan Sri Lanka, ramai antara mereka ditipu oleh ejen pekerjaan."Semua bakal migran perlu menggunakan saluran yang sah dan mendaftar dengan Biro Pekerjaan Asing Sri Lanka (SLBFE) sebelum meninggalkan negara," menurut kementerian itu.Kegawatan ekonomi dan politik Sri Lanka telah mengakibatkan pengangguran, inflasi tinggi serta kekurangan barangan keperluan dan tenaga yang meruncing. -AFP


AS kecam China putuskan hubungan dua hala

WASHINGTON, 6 Ogos - Amerika Syarikat (AS) semalam mengecam China kerana memutuskan kerjasama dua hala dalam beberapa bidang utama, selain berkata Beijing boleh meredakan ketegangan berhubung Taiwan dengan menamatkan latihan ketenteraannya yang 'provokatif'.Jurucakap Majlis Keselamatan Negara, John Kirby berkata keputusan China untuk menghentikan pembabitannya dalam perubahan iklim dan isu lain secara asasnya tidak bertanggungjawab.

"Mereka fikir mereka menghukum kami dengan menutup saluran ini."Mereka sebenarnya menghukum seluruh dunia kerana krisis iklim tidak mengira sempadan geografi. Ia adalah krisis global yang benar dan berlaku," katanya kepada pemberita.China menamatkan kerjasama dengan AS dalam beberapa isu utama termasuk perubahan iklim, usaha antidadah dan rundingan ketenteraan, ketika hubungan antara dua kuasa besar itu meruncing berhubung Taiwan.Beijing bertindak balas dengan kemarahan, susulan lawatan Speaker Dewan Rakyat AS, Nancy Pelosi ke Taiwan, yang didakwa China sebagai wilayahnya dan berikrar untuk merebut semula wilayah itu dengan kekerasan, jika perlu.Sejak Khamis lalu, China menjalankan siri latihan ketenteraan berskala besar di sekitar Taiwan, yang menerima kutukan AS dan sekutu Barat lain.-AFP


China kenakan sekatan terhadap Pelosi berikutan lawatan ke Taiwan

(Nancy Pelosi bercakap semasa sidang akhbar di Kedutaan AS di Tokyo pada akhir jelajah Asianya, termasuk lawatan ke Taiwan/AFP)

BEIJING, 5 Ogos- Kementerian Luar China mengumumkan sekatan terhadap Speaker Dewan Rakyat Amerika Syarikat, Nancy Pelosi susulan lawatannya ke Taiwan minggu ini yang mencetuskan kemarahan Beijing.Kementerian itu menegaskan bahawa Pelosi dengan serius campur tangan dalam hal ehwal dalaman China dan menjejaskan kedaulatan dan integriti wilayah China."Beijing akan mengenakan sekatan terhadap Pelosi dan keluarga terdekatnya", kata Kementerian Luar China tanpa memberikan butiran lanjut.China telah mengumumkan sekatan terhadap beberapa pegawai AS dalam beberapa tahun kebelakangan ini kerana bertindak menentang apa yang dilihatnya sebagai kepentingan terasnya dan mempersoalkan isu hak asasi manusia di Hong Kong dan wilayah barat laut Xinjiang.

(Speaker Dewan Rakyat Amerika Syarikat, Nancy Pelosi melawat Parlimen Jepun di Tokyo, Jepun/REUTERS)

Pada Mac tahun ini Beijing berkata ia mengenakan sekatan visa terhadap beberapa pegawai AS yang didakwa "mencipta pembohongan mengenai isu hak asasi manusia membabitkan China".Bekas setiausaha negara AS, Mike Pompeo dan Peter Navarro penasihat perdagangan kepada bekas Presiden Donald Trump -- antara mereka yang dilanda gelombang sekatan awal dan dilarang memasuki China serta menjalankan perniagaan dengan entiti China. -AFP


AS tidak akan benarkan China “asing” Taiwan - Pelosi

(Helikopter tentera China melintasi pulai Pingtan, kawasan tanah besar China paling hampir dengan Taiwan di Wilayah Fujian pada 4 Ogos 2022, menjelang sesi latihan ketenteraan besar-besaran susulan lawatan ahli politik tertinggi AS/AFP)

TOKYO, 5 Ogos- Amerika Syarikat (AS) “tidak membenarkan” China untuk “mengasingkan” atau memencilkan Taiwan.

Kenyataan itu dikeluarkan Speaker Dewan Perwakilan AS, Nancy Pelosi selepas melawat Taipei, meskipun mendapat tentangan China yang mendakwa, Taiwan adalah sebahagian wilayahnya.

“Mereka mungkin cuba menghalang Taiwan daripada menerima lawatan atau terlibat dengan pihak luar, tetapi mereka tidak akan mengasingkan Taiwan dengan cara menghalang kami untuk pergi ke sana," katanya kepada pemberita di Tokyo.

“Kami telah mengadakan lawatan peringkat tinggi, bertemu senator, mengadakan lawatan berterusan dan kami tidak akan membenarkan mereka ‘mengasingkan’ Taiwan," kata Pelosi.

Pelosi yang kini berada di Tokyo untuk mengakhiri siri lawatan ke Asia, bagaimanapun tidak mengulas mengenai latihan ketenteraan China di Selat Taiwan, namun mengulangi bahawa lawatannya ke negara-negara Asia termasuk Taiwan “bukan untuk mengubah status quo”, rantau ini.

“Ia tentang… semua perundangan dan perjanjian yang telah mewujudkan hubungan antara kami. Juga untuk mencapai keamanan di Selat Taiwan, status quo yang perlu diguna pakai," katanya.

Semalam Tokyo mendakwa lima peluru berpandu China dipercayai jatuh dalam kawasan zok ekonomi ekslusif Jepun. –AFP

(Pelosi (kiri) berjabat tangan dengan Kishida ketika pertemuan di kediaman rasmi Perdana Menteri Jepun di Tokyo pada 5 Ogos 2022/AFP)

Berita berkaitanPelosi selamat tiba di Taiwan, China mahu lancar ‘serangan bersasar’Taiwan yakin boleh lindungi negara daripada ancaman China - tentera Datang ke Taiwan dalam "suasana aman dan persahabatan" - PelosiPeluru berpandu China beri kesan besar kepada isu keselamatan – PM JepunMenteri Luar ASEAN ingatkan ketegangan di Taiwan cetus “konflik terbuka”


Kebakaran kelab malam di Bangkok, akibatkan 13 pengunjung maut

BANGKOK, 5 Ogos- Sekurang-kurangnya 13 maut manakala 40 lagi cedera dalam satu kebakaran di sebuah kelab malam Thai awal pagi tadi.Kebakaran berlaku kira-kira 1:00 pagi di pusat hiburan Mountain B di daerah Sattahip di wilayah Chonburi, kira-kira 150 kilometer ke selatan Bangkok, menurut seorang pegawai dari Yayasan Penyelamat Sawang Rojanathammasathan.Rakaman video yang disiarkan oleh pasukan penyelamat menunjukkan orang ramai melarikan diri dari kelab itu menjerit, dengan pakaian mereka terbakar, ketika api sedang marak.Anggota bomba berjaya mengawal kebakaran selepas kira-kira tiga jam.Kebimbangan telah lama dibangkitkan mengenai pendekatan lemah Thailand terhadap kesihatan dan keselamatan, terutamanya di bar dan kelab malam yang tidak terhitung jumlahnya.Pada 2009, kebakaran besar-besaran meletus pada pesta Malam Tahun Baru di kelab popular, Santika di Bangkok membunuh 67 orang dan mencederakan lebih 200 pengunjung.Pemilik Santika itu dipenjarakan selama tiga tahun atas kebakaran tersebut, yang dikatakan berpunca daripada bunga api yang dilepaskan ketika kumpulan rock bernama Burn beraksi di atas pentas.Manakala pada 2012, empat orang maut dalam kebakaran yang disebabkan oleh kerosakan elektrik di sebuah kelab di pulau percutian Phuket.- AFP

(Tangkap layar video kebakaran di kelab malam Mountain B yang mengorbankan 13 nyawa)


Korea Selatan lancar pengorbit bulan pertama kaji Bulan

(Pelancaran Danuri menggunakan roket SpaceX Falcon 9 turut disiarkan secara langsung di televisyen di Seoul pada 5 Ogos 2022/AFP)

SEOUL, 5 Ogos- Seperti diumumkan tahun lalu, Korea Selatan melancarkan pengorbit bulan pertamanya yang dilancarkan di Amerika Syarikat dalam misi negara itu selama setahun untuk memerhati Bulan.

Video pelancaran secara langsung menunjukkan muatan termasuk rangkaian tahan gangguan baharu untuk menghantar data dari angkasa.

Dipanggil sebagai Danuri – gabuangan dua perkataan Korea iaitu “Bulan dan “nikmati”; dihantar menggunakan roket Falcon 9 yang dilancarkan dari Cape Canaveral di Florida oleh syarikat aeroangkasa Elon Musk, SpaceX.

Danuri dijadual tiba ke Bulan pada pertengahan Disember.

“Ini adalah kemajuan penting dalam sejarah penerokaan angkasa lepas Korea Selatan," kata Lee Sang-ryool, Presiden Institut Penyelidikan Aeroangkasa Korea Selatan, menerusi video yang disiarkan sebelum pelancaran.

“Danuri adalah permulaan dan jika kita ada azam yang kuat dan komited kepada pembangunan teknologi ke angkasa lepas, kita boleh tiba di Marikh, asteroid, dan sebagainya dalam masa terdekat."

(Gambar menunjukkan pelancaran Korea Lunar Pathfinder Orbiter (KPLO) atau Danuri mengunakan Falcon 9 di Cape Canaveral di Florida pada 4 Ogos 2022/AFP)

Ketika misi perjalan ke Bulan, Danuri akan menggunakan enam instrumen berbeza, termasuk kamera yang sangat sensitif disediakan NASA untuk menjalankan penyelidikan, termasuk menyiasat permukaan bulan bagi mengenal pasti tapak pendaratan yang berpotensi untuk misi masa depan.

Salah satu instrumen akan menilai kadar toleran gangguan sistem komunikasi angkasa lepas; menurut Kementerian Sains Korea Selatan, adalah yang pertama di dunia.

Danuri juga akan cuba membangunkan persekitaran internet tanpa wayar untuk menghubungkan dengan satelit atau kapal angkasa.

Pengorbit bulan itu akan ‘menstrim’ lagu BTS sensasi K-pop "Dynamite" untuk menguji rangkaian internet tanpa wayar itu.

Saintis Korea Selatan berkata Danuri – memakan masa tujuh tahun untuk dibangunkan – akan membuka jalan kepada cita-cita tinggi negara untuk menjejakkan kaki di Bulan menjelang 2030.

“Jika misi ini berjaya, Korea Selatan akan menjadi negara ke-7 di dunia yang melancarkan penyisat tanpa pemandu atau manusia ke Bulan,” kata seorang pegawai di Institut Penyelidikan Aeroangkasa Korea Selatan. -AFP


Senegal meterai perjanjian damai dengan pemberontak selatan

BISSAU, 5 Ogos- Senegal menandatangani perjanjian dengan pemberontak dari selatan negara itu pada Khamis, berjanji untuk meletak senjata dan berusaha ke arah keamanan.Pemimpin pemberontak Cesar Atoute Badiate, ketua unit Pergerakan Pasukan Demokrat Casamance (MFDC), dan utusan Presiden Senegal Macky Sall menandatangani perjanjian damai di Guinea-Bissau.Sall telah membuat "keamanan muktamad" di wilayah Casamance sebagai salah satu keutamaan dalam pemerintahan penggal kedua beliau."Berapa ramai orang yang mati, (telah) dicacatkan dan meninggalkan kampung mereka? Kami akan menemani anda dalam mencari keamanan," kata Presiden Guinea-Bissau Umaro Sissoco Embalo kepada Badiate semasa majlis menandatangani perjanjian itu.Embalo, yang juga ketua Komuniti Ekonomi Negara Afrika Barat (ECOWAS), menambah: "Saya boleh memberi jaminan bahawa kami akan menjadi penjamin dalam perjanjian ini."Dokumen yang ditandatangani kekal sulit buat masa ini."Saya mengalu-alukan perjanjian damai dan perletakan senjata yang ditandatangani pada 4 Ogos ini di Bissau antara Senegal dengan jawatankuasa sementara sayap politik dan pejuang MFDC," kata Sall di Twitter."Saya tetap komited kepada penyatuan keamanan yang berkekalan di Casamance," tambahnya sambil berterima kasih kepada Embalo.Casamance, wilayah paling selatan Senegal, hampir dipisahkan dari seluruh negara oleh negeri kecil Gambia. Ia mempunyai budaya dan bahasa yang berbeza yang berasal dari masa lalunya sebagai bekas jajahan Portugis.MFDC telah mengetuai kempen pemisah intensiti rendah sejak 1982 yang telah meragut ribuan nyawa.Tetapi konflik itu kebanyakannya tidak aktif sehingga Senegal melancarkan serangan besar-besaran tahun lalu untuk mengusir pemberontak.Dalam pertempuran pada 24 Januari, empat askar Senegal terbunuh dan tujuh ditangkap, dibawa melintasi sempadan ke Gambia. Pemberontak membebaskan tebusan pada bulan berikutnya.Pada bulan Mac, tentera melancarkan operasi baharu, mendakwa telah memusnahkan beberapa pangkalan pemberontak kerana kehilangan seorang askar dan lapan yang lain cedera.-AFP


Peluru berpandu China beri kesan besar kepada isu keselamatan – PM Jepun

(Perdana Menteri Jepun, Fumio Kishida (tiga dari kanan), Speaker Dewan Perwakilan AS, Nancy Pelosi (tiga dari kiri), dan delegasi lain dalam sesi fotografi di kediaman rasmi PM di Tokyo pada 5 Ogos 2022/AFP)

TOKYO, 5 Ogos- Perdana Menteri Jepun, Fumio Kishida mengutuk tindakan China melancarkan peluru berpandu balistik ketika tentera negara itu mengadakan latihan di sekitar perairan berhampiran Taiwan.

Kishida menyifatkan ia “masalah yang serius menjejaskan keselamatan negara dan rakyat.” yang

Lima peluru berpandu China dilihat jatuh dalam kawasan zon ekonomi eklusif Jepun, dakwa Tokyo dengan empat daripadanya dipercayai melalui ruang udara utama Taiwan.

“Tindakan China kali ini memberi kesan serius terhadap keamanan dan kestabilan rantau ini dan komuniti antarabangsa,” kata Kishida kepada wartawan selepas sarapan pagi bersama Speaker Dewan Perwakilan Amerika Syarikat (AS) Nancy Pelosi hari ini.

“Saya beritahu dia bahawa kami telah meminta untuk pembatalan segera latihan ketenteraan itu.”

Pelosi kini berada di Tokyo, mengakhiri siri lawatan ke Asia termasuk singgah di Taiwan, tindakan yang menyebabkan Beijing semakin marah lantas melancarkan latihan ketenteraan terbesarnya di sekitar pulau yang diperintah sendiri Taiwan sebagai tindak balas atas amaran yang telah disuarakan berulang kali sebelum ini.

(China melancarkan peluru berpandu balistik ke Selat Taiwan pada Khamis ketika latihan ketenteraan besar-besaran/AFP)

China menganggap Taiwan sebagai sebahagian wilayahnya dan telah mengingatkan akan merampas secara paksa, jika perlu.

Kishida berkata, Jepun berbincang dengan Pelosi mengenai isu geopolitik termasuk isu berkaitan Korea Utara, China dan Rusia termasuk usaha kearah mewujudkan dunia bebas nuklear.

Pelosi tiba di Jepun pada Khamis malam dari Korea Selatan, satu lagi sekutu AS. Di Korea Selatan, Pelosi melawat kawasan sempadan dengan Korea Utara, negara yang bercita-cita besar dalam pembangunan senjata nuklear dan sering mengujinya.

Ini lawatan pertama kali Pelosi ke Jepun sejak 2015.

Tokyo telah mengemukakan protes diplomatik ke atas Jepun berhubung latihan ketenteraan China berhampiran Taiwan yang bermula semalam.

Sebahagian wilayah Okinawa di selatan Jepun terletak berhampiran Taiwan, begitu juga dengan pulau-pulau kecil di tengah-tengah pertikaian lama antara Tokyo dan Beijing.

Zon ekonomi eksklusif (EEZ) Jepun menjangkau sehingga 200 batu nautika dari kawasan pantai Jepun melebihi had perairan wilayahnya. - AFP


Hujan lebat di Jepun, lebih 200 ribu diarah berpindah

JEPUN, 5 Ogos - Situasi hujan lebat di Jepun semakin buruk.Menurut Agensi Pengurusan Bencana dan Kebakaran di sana, lebih 200,000 orang di enam wilayah Jepun telah diarahkan untuk berpindah kerana ancaman banjir.Rakaman televisyen menunjukkan sungai berlumpur mengalir deras ke arah penempatan penduduk serta menggelamkan bangunan dan kediaman.Menurut agensi berita Sputnik, perintah pemindahan itu melibatkan wilayah Aomori, Iwate, Yamagata, Fukushima, Niigata dan Ishikawa.

(Serpihan kayu dihanyutkan oleh hujan lebat di bandar Murakmai, Wilayah Niigatapada 4 Ogos lalu/FOTO AFP)

Wilayah Niigata kini diberikan amaran tertinggi.Bahagian utara dan timur Pulau Honshu pula kini mengalami bencana tanah runtuh akibat hujan yang semakin lebat.Insiden itu telah menyebabkan beberapa jalan utama terhalang.Sehingga kini, sekurang-kurangnya tiga orang dilaporkan hilang manakala belum ada sebarang kes kematian dilaporkan. - AFP


PBB siasat serangan ke atas penjara di Olenivka

DONETSK, 5 Ogos - Sebuah pasukan ditubuhkan bagi menyiasat serangan ke atas sebuah penjara di wilayah bawah penguasaan kumpulan pemisah di timur Ukraine.Perkara itu disahkan Setiausaha Agung Pertubuhan Bangsa Bersatu (PBB), Antonio Guterres berikutan permintaan Russia dan Ukraine.Kedua-dua pihak Moscow dan Kiev saling menuding jari berhubung kejadian yang berlaku pada Jumaat minggu lalu itu.

Guterres menjelaskan, beliau tiada kuasa untuk mengarahkan siasatan jenayah.Menurut beliau, terma rujukan bagi misi ke Ukraine itu sedang disediakan dan akan dihantar kepada kedua-dua kerajaan berkenaan untuk persetujuan.Russia sebelum ini mendakwa tentera Ukraine menggunakan pelancar roket yang dibekalkan Amerika, untuk menyerang penjara berkenaan yang terletak di Olenivka.Ia merupakan penempatan yang dikuasai oleh Republik Rakyat Donetsk yang disokong Russia.Serangan itu dilaporkan mengorbankan 53 tawanan perang Ukraine dan mencederakan 75 lagi.Bagaimanapun, tentera Ukraine menafikannya dan menuduh ia perbuatan pihak musuh.Tawanan perang Ukraine di penjara Donetsk meliputi tentera yang ditawan ketika serangan di Mariupol. - REUTERS


Kilang hasilkan bahan peluru meletup, lapan cedera seorang cedera parah

BERGERAC, 5 Ogos - Sekurang-kurangnya lapan individu cedera dengan salah seorangnya parah apabila sebuah kilang meletup pada Rabu lalu.Kilang Manuco tersebut merupakan pengeluar Nitrocellulose, bahan mudah terbakar yang digunakan untuk menghasilkan peluru.Insiden tersebut belaku di sebuah bangunan kilang yang diklasifikasikan sebagai berisiko tinggi di Bergerac, wilayah barat daya Dordogne.Menurut pemilik kilang Eurenco, letupan terjadi semasa operasi penyelenggaraan di kilang berkenaan.

(Jentera bomba dan penyelamat digerakkan ke lokasi kejadian di sebuah bangunan di kilang Manuco yang meletup terbakar pada 3 Ogos lalu/FOTO AFP)

Namun punca letupan belum diketahui. Kira-kira 40 pekerja dilaporkan berada di kilang pada masa kejadian.Eurenco merupakan pengeluar bahan letupan terkemuka Eropah untuk tentera.Pihak berkuasa melaporkan kebakaran di bangunan tersebut berjaya dipadam dalam masa singkat..Lima ambulans, dua helikopter dan sekitar 50 anggota bomba dihantar ke lokasi. - AFP


Menteri Luar ASEAN ingatkan ketegangan di Taiwan cetus “konflik terbuka”

PHNOM PENH, 4 Ogos- Menteri-Menteri Luar Asia Tenggara menggesa setiap negara mengelak daripada melakukan provokasi ketika China bersedia untuk mengadakan latihan ketenteraan besar-besaran berhampiran Taiwan, memberi amaran keadaan itu boleh mencetuskan "konflik terbuka".

Kemarahan China susulan lawatan Speaker Dewan Perwakilan Amerika Syarikat (AS), Nancy Pelosi ke Taiwan menyebabkan Beijing merancang untuk mengadakan latihan ketenteraan besar-besaran sekitar Taiwan yang dianggap sebahagian wilayahnya.

Menteri dari 10 negara anggota ASEAN (Persatuan Negara-Negara Asia Tenggara) yang mengadakan pertemuan di Pnhom Penh memberi amaran supaya tidak melakukan sebarang “tindakan provokatif”.

Situasi itu “boleh membawa kepada salah perhitungan, konfrantasi serius, konflik terbuka dan kesan yang sukar diramal dalam kalangan kuasa besar,” kata kenyataan bersama Menteri-Mentri Luar yang dikeluarkan pada Khamis.

Beijing menganggap Taiwan sebahagian wilayahnya, telah mengingatkan untuk merampas semula pulau itu jika perlu; marah dengan tindakan Pelosi – pegawai tertinggi AS  yang dipilih untuk mengadakan lawatan ke Taiwan, selepas kali terakhir delegasi AS ke negara pulau, 25 tahun lalu.

Susulan itu Beijing dengan tegas berikrar akan “menghukum” dan mengumumkan latihan ketenteraan, termasuk latihan tembakan yang dijangka bermula pada 0400 GMT di beberapa kawasan mengelilingi Taiwan.

(Menteri-Menteri Luar negara anggota ASEAN termasuk dari Malaysia, Datuk Seri Saifuddin Abdullah (kiri), Filipina, Singapura, Thailand, Vietnam, Kemboja, Indonesia, Brunei dan Laos ketika Majlis Perasmian AMM ke-155 di Phnom Penh/AFP)

Ketua dasar luar EU, Josep Borrell yang berada di Phnom Penh untuk menghadiri mesyuarat bersama ASEAN sempena Mesyuarat Menteri-Menteri Luar ASEAN ke-55 (AMM ke-55) dan Mesyuarat-Mesyuarat Berkaitan, mengutuk tindak balas China itu.

“Tiada justifikasi menggunakan alasan lawatan (Pelosi) untuk membenarkan aktiviti ketenteraan lebih agresif di Selat Taiwan. Ia perkara biasa dan rutin bagi ahli politik dari negara kami untuk berkunjung ke negara luar," tulisnya menerusi Twitter.

Kung Phoak, Timbalan Menteri Luar Kemboja selaku jurucakap ASEAN pual menggesa kedua-dua pihak berusaha menstabilkan keadaan.

“Kami berharap situasi diredakan dan situasi kembali normal di Selat Taiwan,” katanya kepada pemberita.

Kalangan negara anggota ASEAN, tidak semua mempunyai hubungan rapat dengan China seperti Myanmar, Kemboja dan Laos manakala negara lain mengambil langkah berhati-hati terhadap Beijing.

Namun, tiada negara ASEAN secara rasmi mengiktiraf Taiwan juga tidak ada yang menyokong Taipei untuk menentang keinginan China. -AFP


Kekusutan politik, Perdana Menteri Peru letak jawatan

(Perdana Menteri Peru, Aníbal Torres/ AFP)

LIMA, 4 Ogos- Perdana Menteri Peru, Aníbal Torres mengumumkan peletakan jawatannya, semalam.Ia sekali gus menambah kekusutan politik di negara itu yang turut menyaksikan Presiden, Pedro Castillo kini berdepan beberapa siasatan jenayah selepas hanya setahun memegang jawatan itu.Menerusi perkongsian di Twitter, Torres berkata beliau meletakkan jawatan atas sebab-sebab peribadi.Castillo di bawah undang-undang boleh menerima ataupun menolak peletakan jawatan itu, bagaimanapun belum memberi sebarang komen, hingga kini.Torres adalah Perdana Menteri keempat bawah pentadbiran Castillo, selepas dilantik pada Februari lalu.Sebelum itu, beliau adalah Menteri Keadilan sejak Castillo menjadi Presiden pada 28 Julai 2021.Castillo adalah bekas guru di luar bandar sebelum mengejutkan golongan elit politik Peru apabila memenangi pilihan raya sebagai Presiden dengan kempen yang menjanjikan penambahbaikan kualiti pendidikan, penjagaan kesihatan dan perkhidmatan lain.Namun, tahun pertama pentadbiran Castillo dilanda pergolakan berterusan, termasuk beberapa kali pertukaran ahli Kabinet, malah beliau sendiri turut menghadapi dua percubaan untuk memecatnya.Selain itu, Castillo sedang berdepan lima penyiasatan meliputi beberapa dakwaan berkait rasuah dan plagiarisme membabitkan tesis sarjananya.Torres yang dilapor memaklumkan dirinya mahu kembali kepada dunia pengajaran di universiti, dilihat kuat mempertahankan Castillo sebelum ini, termasuk mengkritik media dan pihak yang melemparkan dakwaan terhadap Presiden itu. - AP

(Castillo (depan, kanan) berjalan bersama Torres dan ahli Kabinet lain di Lima, Peru, pada Mac lalu/ AP)


Legenda tinju Australia, Johnny Famechon meninggal dunia

SYDNEY, 4 Ogos- Legenda tinju Australia kelahiran Perancis, Johnny Famechon, yang juga merupakan juara kelas featherweight dunia meninggal dunia pada usia 77 tahun.Famechon dianggap sebagai salah seorang petinju terhebat Australia, menjadi juara featherweight WBC pada 1969 selepas dia menewaskan petinju Cuba, Jose Legra di Royal Albert Hall di London.Dia mempertahankan gelarannya dua kali menentang bekas Raja featherweight dan bantamweight Jepun, Fighting Harada yang menyaksikannya memenangi 56 daripada 67 pertarungan profesionalnya, termasuk 20 kalah mati.Bagaimanapun, Famechon bersara awal iaitu pada usia 25 tahun selepas menyerahkan gelarannya kepada Vicente Saldivar Mexico pada 1970.“Saya sangat kesal mengetahui kematian ikon tinju Australia Johnny Famechon,” kata presiden WBC Mauricio Sulaiman di Twitter. "Semoga dia berehat dalam damai abadi."Dilahirkan sebagai Jean-Pierre Famechon di Paris sebelum ibu bapanya berhijrah ke Australia ketika dia berumur lima tahun, Famechon terkenal dengan kemahiran pertahanannya yang 'halus' sehingga digelar "puisi bergerak".Famechon mengalami strok dan kecederaan otak pada tahun 1991 apabila dia dilanggar oleh sebuah kereta di Sydney, tetapi kembali sihat sepenuhnya.Dia telah dilantik ke dalam Dewan Kemasyhuran Tinju Dunia pada tahun 1997.- AFP

(Legenda tinju Australia kelahiran Perancis, Johnny Famechon ketika zaman kegemilangannya)


Vaksin cacar monyet Jynneos, Imvanex terbukti berkesan

(Ahli farmasi Uchita Parikh menyediakan satu doa vaksin cacar monyet Jynneos di klinik yang dibuka oleh Jabatan Kesihatan Awam Daerah Los Angeles pada 3 Ogos 2022/AFP)

PARIS, 4 Ogos- Penggunaan vaksin cacar monyet Jynneos dan Imvanex adalah terbukti berkesan.Ketua Unit Virus dan Imuniti, Institut Pasteur Perancis, Olivier Schwartz berkata tahap perlindungannya mencapai kadar 85 peratus. Jelas beliau, protein virus untuk cacar monyet dan cacar adalah 90 hingga 95 peratus sepadan.Ini kerana kedua-dua virus adalah sebahagian daripada keluarga orthopoxvirus.Justeru tindakan menggunakan vaksin tersebut adalah satu strategi yang betul."Jadi menggunakan vaksin yang sangat serupa untuk menghalangnya adalah strategi yang terbukti," kata Schwartz.Vaksin itu kini dipasarkan di Amerika Syarikat dan Eropah.-AFP

(Kakitangan perubatan menyediakan dos vaksin Imvanex yang digunakan untuk melindungi daripada virus cacar monyet di tapak vaksinasi di Paris pada 3 Ogos 2022/AFP)


Datang ke Taiwan dalam "suasana aman dan persahabatan" - Pelosi

(Nancy Pelosi ketika tiba di Lapangan Terbang Sungshan, Taipei pada Selasa malam/AFP)

TAIPEI, 3 Ogos- Speaker Dewan Perwakilan Amerika Syarikat (AS), Nancy Pelosi menyifatkan kehadirannya bersama para delegasi ke Taiwan adalah untuk "keamanan rantau ini," selepas lawatannya telah membangkitkan kemaharan China dan mencetuskan konflik diplomatik.Beliau tiba di Taiwan pada Selasa malam, tanpa mempedulikan beberapa amaran serta ancaman lebih tegas disuarakan China. Beijing menganggap Taiwan adalah sebahagian wilayahnya dan telah memberi peringatan bahawa lawatan Pelosi ke Taipei adalah satu provokasi serius.Pelosi, individu ke-2 terpenting dalam barisan presiden, adalah pemimpin berprofil tinggi yang terpilih untuk memulakan lawatan pertama ke Taiwan selepas kali terakhir, 25 tahun lalu."Kami datang ke Taiwan atas dasar persahabatan, kami hadir dalam suasana aman," katanya ketika mengadakan pertemuan dengan Tsia Chi-chang, Timbalan Speaker Parlimen Taiwan. Pelosi yang dalam siri lawatan ke Asia, akhirnya tiba di Taiwan; menjawab segala spekulasi berhubung rancangannya sama ada singgah di Taiwan atau sebaliknya yang mendapat tentangan China.

(Speaker Dewan Perwakilan, AS Nancy Pelosi (kiri) dan Timbalan Speaker Parlimen Taiwan Tsai Chi-chang (kanan) melambai ke arah wartawan ketiba tiba di parlimen Taiwan pada 3 Ogos 2022/AFP)

Difahamkan, Duta Besar AS Nicholas Burns telah dipanggil oleh kementerian luar China pada lewat Selasa dan memberi amaran bahawa Washington "perlu bertanggungjawab atas apa yang bakal berlaku." "Langkah itu sangat teruk dan kesannya amat serius," kata Timbalan Menteri Luar China, Xie Feng memetik laporan agensi berita Xinhua. "China tidak akan berdiam diri."Sebelum itu, tentera China berkata mereka dalam keadaan bersiap-siaga dan akan "melancarkan beberapa siri tindakan ketenteraan secara bersasar sebagai tindak balas" terhadap lawatan itu.Pihak tentera juga segera mengumumkan rancangan untuk mengadakan beberapa siri latihan ketenteraan di perairan sekitar pulau itu (Taiwan) yang bermula hari ini, termasuk "tembakan peluru hidup jarak jauh" di Selat Taiwan."Mereka yang bermain dengan api akan menerima akibatnya," tambah kenyataan Kementerian Luar China. Menurut Kementerian Pertahanan Taiwan, lebih 21 pesawat tentera China pada Selasa terbang dalam zon pertahanan udara pulau itu -- kawasan yang lebih luas berbanding ruang udara wilayah Taiwan yang sebahagiannya bertindih dengan zon pertahanan udara China. -AFP


Gotabaya Rajapaksa tidak diberi layanan istimewa oleh Singapura

SINGAPURA, 3 Ogos- Bekas Presiden Sri Lanka, Gotabaya Rajapaksa tidak diberikan sebarang keistimewaan atau layanan khas oleh pemerintah Singapura.Menurut Menteri Luar Singapura, Vivian Balakrishnan, Rajapaksa tiba di negara itu 14 Julai lalu bagi lawatan peribadi dan beliau tidak diberikan kekebalan diplomatik sepanjang lawatan tersebut.Keberadaan bekas presiden kontroversi itu di Singapura dibangkitkan beberapa anggota Parlimen negara itu pada persidangan pada Isnin.Selain jenis layanan yang diberikan, anggota Parlimen Singapura turut membangkitkan sikap semasa pemerintah terhadap isu tersebut, menyumbang kepada persepsi Singapura bakal menjadi destinasi bagi pelarian politik.Menjawab persoalan berkenaan, Menteri Ehwal Dalam Negeri Singapura, K Shanmugam menjelaskan warga asing yang memiliki dokumen perjalanan yang sah dan memenuhi syarat-syarat kemasukan akan dibenar memasuki Singapura. Singapura sedia menghulurkan bantuan mengikut undang-undang sekiranya warga asing tersebut dikehendaki pemerintahnya.Media tempatan melaporkan, pas lawatan bekas presiden kontroversi itu difahamkan telah dilanjutkan selama 14 hari membolehkan beliau boleh terus berada di Singapura sehingga 11 Ogos ini.- REUTERS


Kanak-kanak kembar siam Brazil berjaya dipisahkan

RIO DI JANEIRO, 3 Ogos- Pembedahan bagi memisahkan kembar siam Brazil berusia tiga tahun disifatkan sebagai pembedahan paling kompleks.Usaha memisahkan bahagian kepala dan otak kembar terbabit berjaya dilaksanakan dengan proses yang panjang iaitu selama 27 jam.Pasangan Athur dan Bernardo Lima dilahirkan pada tahun 2018 di utara Brazil, kini dapat memandang wajah masing-masing buat kali pertama selepas dipisahkan pasukan pembedahan menggunakan teknologi realiti maya.Badan amal perubatan, Gemini Untwined yang berpangkalan di London membantu pembedahan tersebut.Kejayaan pemisahan kembar siam berkenaan yang melibatkan hampir 100 kakitangan dan anggota perubatan adalah satu pencapaian bersejarah.-REUTERS


Terima peningkatan tempahan, Ferrari naikkan sasaran kewangan

MILAN, 3 Ogos- Pengeluar kereta mewah Itali Ferrari menaikkan sasaran kewangannya untuk tahun 2022 selepas mencatatkan rekod baharu pada tempahan pada suku kedua tahun ini.Firma ikonik itu menghantar sejumlah 3,455 kereta ke seluruh dunia dalam tempoh tiga bulan kedua 2022, meningkat 28.7 peratus berbanding tahun sebelumnya, menurut satu kenyataan."Kualiti enam bulan pertama dan keteguhan perniagaan itu membolehkan kami menyemak semula sasaran 2022,” kata ketua eksekutif Benedetto Vigna."Juga tempahan bersih mencapai tahap rekod baharu pada suku tersebut."Jumlah dagangan melonjak 24.9 peratus kepada 1.29 bilion euro (AS$1.3 bilion), manakala keuntungan bersih meningkat 22 peratus kepada 251 juta euro.Untuk 2022, kumpulan itu menyasarkan pendapatan sebanyak 4.9 bilion euro, berbanding 4.8 bilion sebelumnya.Eropah, Timur Tengah dan Afrika kekal sebagai pasaran terbesar Ferrari pada suku kedua, walaupun penghantaran meningkat 116 peratus di wilayah China, Hong Kong dan Taiwan. -AFP


Pelosi selamat tiba di Taiwan, China mahu lancar ‘serangan bersasar’

TAIPEI, 3 Ogos- Tanpa menghiraukan ancaman China, Speaker Dewan Perwakilan Amerika Syarikat (AS), Nancy Pelosi selamat mendarat di Taiwan.

Pelosi, individu ke-2 terpenting dalam barisan jawatan presiden, ialah pegawai AS berprofil tertinggi yang terpilih untuk mengadakan lawatan ke Taiwan sejak kali terkahir 25 tahun lalu.

Namun, Beijing telah menegaskan bahawa kehadiran Pelosi sebagai satu provokasi amat serius, menyebabkan rantau itu berada dalam ancaman besar.

Menerusi siaran langsung di televisyen, pesawat tentera AS yang dinaiki ahli parlimen berusia 82 tahun itu mendarat di Lapangan Terbang Songshan dengan ketibaan para delegasi lawatan disambut oleh Menteri Luar Taiwan, Joseph Wu.

Pelosi ketika ini dalam siri lawatan ke Asia meskipun beliau mahupun pejabatnya sebelum ini tidak mengesahkan lawatannya ke Taipei, namun laporan media AS dan Taiwan melaporkan Pelosi akan ke Taiwan sekali gus mencetuskan kemarahan Beijing.

Beberapa detik sebelum Pelosi tiba di Taiwan, media China melaporkan jet pejuang Su-35 canggih melintasi Selat Taiwan, namun laporan ringkas itu tidak menyatakan butiran mengenai masa atau lokasi tepat tindakan itu.

“Tindakan AS melanggar tuntutan China dalam isu Taiwan adalah perbuatan keji,” kata Menteri Luar China, Wang Yi dalam reaksinya yang diterbitkan dalam laman web kementeriannya awal hari ini, namun tidak menyebut secara khusus mengenai Pelosi.

China menganggap Taiwan yang diperintah sendiri sebagai wilayahnya dan telah berikrar untuk merampas pulau itu suatu hari nanti, secara paksa jika perlu.

Ia cuba mengekalkan Taiwan sebagai wilayah terpencil di pentas dunia dan akan menentang mana-mana negara yang cuba mempunyai hubungan rasmi dengan Taipei.

Minggu lalu, Presiden China Xi Jinping memberi amaran kepada Presiden AS, Joe Biden supaya tidak “bermain api” dengan Taiwan.

Kali terkahir Speaker Dewan AS melawat Taiwan ialah New Gingrich pada tahun 1997.

Terdahulu, Pelosi meninggalkan Kuala Lumpur selepas mengadakan pertemuan dengan Perdana Menteri Malaysia, Datuk Seri Ismail Sabri Yaakob dan Menteri Luar Datuk Seri Saifuddin Abdullah.

(Pesawat tentera AS yang membawa Speaker Dewan Perwakilan AS, Nancy Pelosi mendarat di Lapangan Terbang Songshan di Taipei pada petang 2 Ogos, 2022/AFP)

Sementara itu, China dilapor telah berikrar untuk melancarkan "tindakan ketenteraan bersasar" sebagai tindak balas kepada lawatan Pelosi ke Taiwan, tatkala ketegangan kian memuncak antara Washington dan Beijing

"Tentera Pembebasan Rakyat China berada dalam keadaan bersiap-siaga dan akan melancarkan beberapa siri operasi ketenteraan secara bersasar sebagai tindak balas perkara semasa, selain mempertahankan kedaulatan negara dan integriti wilayah.

"China dengan tegas akan menggagalkan campur tangan luar serta cubaan memisahkan 'kemerdekaan Taiwan'," kata jurucakap kementerian pertahanan Wu Qian menerusi satu kenyataan yang mengutuk lawatan itu. -AFP


Junta Myanmar lanjut tempoh darurat hingga 2023

NAYPYIDAW, 2 Ogos - Junta Myanmar akan melanjutkan tempoh darurat di negara itu selama enam bulan lagi sehingga Februari tahun depan.Kali pertama darurat diisytiharkan adalah Februari 2021, selepas Jeneral Kanan Min Aung Hlaing menggulingkan kerajaan pimpinan Aung San Suu Kyi.Media tempatan melaporkan Ming Aung Hlaing menyerahkan laporan kepada kerajaan Majlis Pentadbiran Negeri untuk membenarkannya berkhidmat selama enam bulan lagi mengikut peruntukan darurat Perlembagaan bagi memboleh beliau menjalankan tugas dengan berkesan.Majlis Pertahanan dan Keselamatan Negara Myanmar ‘sebulat suara menyokong’ cadangan untuk melanjutkan tempoh pengisytiharan darurat di bawah Seksyen 425 Perlembagaan.

(Jeneral Myanmar Min Aung Hlaing semasa perarakan sempena Hari Angkatan Tentera ke-72/FOTO REUTERS)

Kerajaan Min Aung Hlaing berjanji untuk mengadakan pilihan raya baharu pada Ogos tahun depan.Namun rakyat ragu-ragu jika pilihan raya tersebut tidak berlangsung dengan bebas dan adil.


Taiwan yakin boleh lindungi negara daripada ancaman China - tentera

(Pintu masuk utama Pangkalan Tentera Sungshan di Taipei lokasi pesawat dinaiki Speakar Dewan Perwakilan AS, Nancy Pelosi dijangka mendarat/AFP)

TAIPEI, 2 Ogos- Tentera Taiwan hari ini menyatakan bahawa mereka “akan berusaha sedaya upaya, mampu dan yakin” boleh melindungi negara susulan peningkatan ancaman China menjelang potensi lawatan Speaker Dewan Perwakilan Amerika Syarikat (AS) Nancy Pelosi ke negara itu.

“Kami secara teliti sedang membuat persiapan merangkumi pelbagai rancangan dan menempatkan sejumlah anggota tentera mengikut peraturan tindak balas situasi kecemasan dan ancaman yang ditimbulkan oleh musuh," kata kementerian pertahanan di Taipei dalam satu kenyataan.

Hari ini, Pelosi tiba di Malaysia, lokasi persinggahan ke-2 sempena rangka lawatan ke Asia yang telah mencetuskan kemarahan Beijing mengenai kemungkinan lawatan pemimpin itu ke Taiwan.

China menganggap Taiwan sebahagian wilayahnya dan berulang kali memberi amaran lawatan itu sebagai tindakan provokasi paling serius.

Selepas Singapura dan Malaysia, Pelosi dijadual singgah di Korea Selatan dan Jepun – namun kemungkinan Polosi singgah di Taiwan telah mendominasi siri lawatan itu.

Meskipun pentadbiran Presiden Joe Biden difahamkan membantah lawatan Pelosi ke Taiwan, jurucakap Majlis Keselamatan White House menyebut Pelosi berhak pergi ke mana-mana destinasi yang disukainya.

“Speaker Pelosi berhak melawat Taiwan,” katanya kepada wartawan.

“Tiada alasan untuk Beijing menghalang lawatan yang selari dengan dasar lama AS; menjadikan ia seperti krisis,” tambahnya. –AFP

(Pekerja sedang membina zon keselamatan di luar perkarangan sebuah hotel di Taipei, lokasi Speakar Dewan Perwakilan AS, Nancy Pelosi dijangka menginap/AFP)

Berita berkaitanLawatan sulung Nancy Pelosi dan delegasi kongres AS tiba di MalaysiaKrisis China-Taiwan, rondaan jet pejuang China dianggap provokasi terbaharu Kremlin nyatakan solidariti dengan Beijing berhubung isu TaiwanAS perlu “tanggung kesan” jika Pelosi melawat Taiwan - ChinaChina sedia mulakan perang dengan AS, jika Taiwan mahu isytihar kemerdekaan


Penduduk China kian susut, kesan polisi satu anak

BEIJING, 2 Ogos- Jumlah penduduk China diramal mula menyusut menjelang 2025, kenyataan rasmi kerajaan kesan saiz keluarga yang semakin mengecil manakala jangka hayat juga semakin berkurangan.

Negara paling ramai penduduk di dunia itu kini berdepan krisis demografi yang semakin meningkat apabila berdepan dengan tenaga kerja yang semakin tua, pertumbuhan ekonomi perlahan dan pertumbuhan penduduk paling rendah dalam beberapa dekad.

Meskipun kerajaan melonggarkan ‘polisi satu anak’ pada 2016 dan tahun lepas membenarkan setiap pasangan mempunyai tiga anak, kadar kelahiran telah mencecah rekod paling rendah.

“Kadar pertumbuhan penduduk merosot dengan ketara, dan akan memasuki fasa tahap pertumbuhan negatif dalam tempoh 'Rancangan Lima Tahun ke-14'," kata Suruhanjaya Kesihatan Kebangsaan (NHC) pada Isnin, merujuk tempoh antara 2021 - 2025.

Pada Januari lalu, pihak berkuasa menjangka kadar pertumbuhan penduduk memasuki kadar sifar “bahkan mencatat pertumbuhan negatif" dalam tempoh lima tahun itu.

“Ketika ini, sistem polisi negara bagi menyokong kelahiran tidak sempurna, dan terdapat jurang besar dengan pembangunan penduduk dan harapan rakyat,” kata NHC dalam laporan terbaharunya.

Kadar kesuburan telah merosot bawah 1.3 sejak beberapa tahun lalu, ketika negara menjangka untuk mamasuki tahap penuaan serius pada 2035 dengan lebih 30% penduduk berusia lebih 60 tahun.

Saiz keluarga juga menjadi semakin kecil, melemahkan fungsi pencen dan penjagaan kanak-kanak, kata NHC yang mahu penambahbaikan dalam aspek sokongan untuk membesarkan anak, dasar perumahan, pendidikan dan cukai bagi membantu mengurangkan beban keluarga.

(Sebuah keluarga bersama dua anak mereka di satu kawasan rekreasi di Beijing pada 2 Ogos 2022/AFP)

Pihak berkusa di beberapa bahagian di China sudah memperkenalkan polisi mesra keluarga dalam usaha untuk menangani kadar kelahiran yang rendah.

Pada Isnin, pihak berkuasa bandar timur China, Hangzhou mengumumkan bahawa keluarga yang mempunyai tiga orang anak boleh membuat pinjaman 20% lebih tinggi daripada had maksimum pinjaman perumahan yang dibenarkan, dengan syarat ia permohonan pertama kali.

Bandar lain seperti Nanchang dan Changsha turut memperkenalkan polisi sokongan hampir sama.

Kos sara hidup tinggi dan peralihan budaya lebih selesa dengan jumlah keluarga kecil dikatakan menjadi punca utama disebalik kadar kelahiran bayi yang amat rendah.

“Polisi satu anak” diperkenalkan pemimpin tertinggi Deng Xiaoping pada 1980 bagi mengatasi pertumbuhan penduduk serta menggalakkan pembangunan ekonomi, dengan beberapa pengecualian dibuat untuk keluarga luar bandar dan etnik minoriti.

Pertubuhan Bangsa Bersatu (PBB) menjangka pada November 2022, jumlah penduduk dunia akan mencecah 8 bilion orang dan India diramal mengatasi China sebagai negara paling ramai penduduk di dunia pada 2023. –AFP


Arab Saudi sambut baik pengumuman kematian pemimpin Al-Qaeda

(Presiden AS Joe Biden ketika mengumumkan kematian Ayman al-Zawahiri di White House pada 1 Ogos 2022/AFP)

RIYADH, 2 Ogos- Arab Saudi mengalu-alukan pengumuman Amerika Syarikat (AS) bahawa Ketua Al-Qaeda, al-Zawahiri dibunuh, menurut kenyataan Kementerian Luar pada Selasa.

“Kerajaan Arab Saudi menyambut baik pengumuman Presiden AS Joe Biden berhubung pembunuhan pemimpin kanan Al-Qaeda Ayman Al-Zawahiri," kata kenyataan itu.

Kenyataan itu dikeluarkan selepas Biden mengumumkan bahawa AS telah berjaya membunuh Zawahari, salah seorang pemimpin yang dilabel pengganas paling dikehendaki di dunia dan merupakan antara perancang utama serangan 11 September 2001 dalam serangan dron di Kabul.

Kementerian Luar Arab Saudi menyifatkan, “Zawahiri dianggap salah seorang pemimpin pengganas yang mengetuai perancangan dan pelaksanaan operasi di Amerika Syarikat, Arab Saudi dan beberapa negara lain di dunia.

“Ribuan orang yang tidak bersalah daripada pelbagai bangsa dan agama termasuk warga Arab Saudi, telah dibunuh,” tulis kenyataan itu.

“Kerajaan Arab Saudi menekankan kepentingan mengukuhkan kerjasama dan usaha bersepadu antarabangsa untuk memerangi dan menangani keganasan, menyeru semua negara bekerjasama dalam melindungi orang yang tidak bersalah daripada organisasi pengganas."

Zawahiri yang dilahirkan di Mesir juga pakar bedah mengambil alih kepimpinan Al-Qaeda selepas pemimpin utama organisasi itu, Osama bin Laden dibunuh dalam satu operasi pasukan khas AS di Pakistan pada 2011.

Ganjaran sebanyak AS$25 juta turut ditawarkan kepada sesiapa yang membantu penahanan pemimpin itu. Serangan pada September 2001 di AS telah mengorbankan hampir 3,000 mangsa. -AFP

Berita berkaitanZawahiri mati: Adakah AS guna peluru berpandu rahsia “ginsu terbang”?


Ancaman bom hiasi spekulasi lawatan speaker AS ke Taiwan

TAIPEI, 2 Ogos- Berita lawatan Speaker Perwakilan Amerika Syarikat, Nancy Pelosi ke Taiwan dicemari ancaman bom.Ancaman diterima pengurusan Lapangan Terbang Taoyuan menerusi satu surat sebelum perkara dimaklumkan kepada perkhidmatan keselamatan pelabuhan udara, Kementerian Pengangkutan, Pentadbiran Aeronautik Awam serta polis.

(Tentera Taiwan meningkatkan keupayaan unit tempurnya di tengah-tengah spekulasi mengenai lawatan Pelosi ke pulau itu)

Tiada tindakan pengosongan di lapangan terbang diumumkan, tetapi pekerja digesa mengambil langkah berjaga-jaga tahap maksimum.Sementara itu, tentera Taiwan meningkatkan keupayaan unit tempurnya di tengah-tengah spekulasi mengenai lawatan Pelosi ke pulau itu.Jelajah Asia Pelosi, yang merangkumi lawatannya ke Singapura, Malaysia, Korea Selatan dan Jepun, menarik perhatian antarabangsa kerana beliau dikatakan akan singgah di Taiwan.Sekiranya spekulasi itu menjadi kenyataan beliau bakal muncul sebagai ahli politik AS berpangkat tertinggi yang melawat pulau itu sejak 1997. - REUTERS


Zawahiri mati: Adakah AS guna peluru berpandu rahsia “ginsu terbang”?

(Foto fail bekas pemimpin Al-Qaeda Osama Bin Laden (kiri) dan penyandang Ayman al-Zawahiri (kanan)/AFP)

WASHINGTON, 2 Ogos- Pemimpin Al-Qaesa, Ayman al-Zawahiri dilaporkan terbunuh dalam dua serangan peluru berpandu yang disasarkan ke kediamannya di Kabul – namun gambar yang ada tidak menunjukkan kesan atau tanda-tanda letupan.

Pegawai Amerika Syarikat juga berkata, tiada kecederaan dilaporkan.

Jika benar, ia menunjukkan AS menggunakan Hellfire R9X, peluru berpandu tanpa kepala peledak yang dipercayai dilengkapi dengan enam bilah pisau seperti 'pisau cukur' dari fiuslaj yang menyerang sasarannya tetapi misil tidak meletup.

Tidak pernah diakui secara terbuka sama ada oleh Pentagon atau CIA -- dua agensi AS yang diketahui melakukan pembunuhan terancang terhadap pemimpin pelampau -- R9X pertama kali diketahui pada Mac 2017 apabila pemimpin kanan Al-Qaeda, Abu al-Khayr al-Masri dilaporkan terbunuh dalam serangan dron semasa perjalanan menaiki kereta di Syria.

Gambar pada kenderaan menunjukkan lubang besar dari bumbung dan semua bahagian dalaman kereta termasuk secara fizikal seperti dicincang. Namun bahagian hadapan dan belakang kereta dilihat kekal utuh.

Sehingga itu, kemampuan peluru berpandu Hellfire mula diketahui berbanding peluru berpandu yang diketahui umum mampu menghasilkan letupan yang kuat dan selalunya menyebabkan kerosakan dan kematian serius.

Butiran mengenai senjata misteri yang digelar "ginsu terbang” itu bocor, selepas tersebar iklan televisyen terkenal pada 1980-an untuk jenama pisau Jepun yang mampu memotong tin aluminium dengan kemas dan ketajamannya kekal sempurna.

Juga dipanggil “bom ninja”, peluru berpandu itu menjadi senjata pilihan AS untuk membunuh pemimpin kumpulan pelampau disamping mengelak kematian kalangan orang awam.

Keadaan itu dilihat apa yang berlaku terhadap Zawahiri.

(Poster Ketua Al-Qaeda Ayman al-Zawahiri selepas pemimpin itu dilaporkan dibunuh dalam operasi antipengganas AS/AFP)

Seorang pegawai AS memberitahu kepada pemberita pada pagi 31 Julai, Zawahiri sedang berdiri berseorangan di balkoni kediamannya di Kabul, dan ketika itu peluru berpandu jenis itu disasarkan ke lokasi tersebut.

Gambar di bangunan itu menunjukkan hanya satu tingkap di satu bahagian tingkat hancur, namun seluruh bangunan, termasuk tingkap di tingkat lain, boleh dikatakan tidak terjejas dengan serius.

Presiden AS Joe Biden semalam mengumumkan bahawa pihaknya telah berjaya membunuh ketua Al-Qaeda Ayman al-Zawahiri, salah seorang yang dilabel pengganas paling dikehendaki di dunia dan dalang serangan 11 September 2001, dalam serangan dron di Kabul. -AFP


Angka korban banjir di Kentucky meningkat  kepada 35 orang

(Pasukan penyelamat membantu mangsa banjir di Kentucky, Amerika Syarikat/AFP)

JACKSON, 2 Ogos- Angka korban akibat banjir di timur Kentucky meningkat kepada 35 orang pada Isnin. Hujan lebat yang berterusan menyukarkan kerja-kerja pembersihan serta operasi mencari dan menyelamat. Gabenor, Andy Beshear dalam laman Twitter menjangkakan angka kematian akan terus meningkat apabila usaha mencari dan menyelamat diteruskan beberapa hari lagi apabila pasukan penyelamat memasuki kawasan yang tidak boleh dilalui sebelum ini."Kami telah mengesahkan lebih banyak kematian akibat banjir di timur Kentucky. Berdoalah untuk keluarga ini dan mereka yang hilang", kata Beshear.Usaha menyelamat lebih sukar disebabkan hujan yang berterusan. Keadaan diburukkan dengan kemungkinan berlakunya ribut di kawasan yang terjejas.

(Permandangan dari udara yang menunjukkan kawasan yang dilanda banjir di timur Kentucky/AFP)

Kentucky menerima hujan lebih 20 sentimeter dalam tempoh 24 jam sepanjang minggu lalu, mengakibatkan berlakunya banjir kilat.Paras air di Sungai Kentucky di Whitesburg meningkat kepada 20 kaki dalam tempoh beberapa jam. Beberapa kawasan di pergunungan Appalachia juga, masih terputus hubungan berikutan banjir yang menyebabkan jalan raya menjadi sungai, menghanyutkan jambatan dan rumah.Presiden Amerika Syarikat, Joe Biden, mengeluarkan pengisytiharan bencana besar di negeri itu dan mengarahkan bantuan persekutuan dihantar ke kawasan yang terjejas oleh ribut, banjir dan tanah runtuh.Banjir yang melanda bahagian timur Kentucky timur adalah luar biasa dan saintis berpendapat ia menunjukkan tanda jelas perubahan iklim.Pada Disember tahun lalu, hampir 60 orang terbunuh di barat Kentucky akibat puting beliung.-AFP


Ketua junta Myanmar lanjutkan pemerintahan darurat selama 6 bulan

MYANMAR, 1 Ogos - Ketua junta Myanmar, Min Aung Hlaing, telah mendapat kelulusan Majlis Pertahanan dan Keselamatan Negara untuk melanjutkan tempoh darurat selama enam bulan lagi, lapor media kerajaan pada Isnin.Junta pertama kali mengisytiharkan darurat selepas merampas kuasa daripada kerajaan yang dipilih rakyat, Aung San Suu Kyi dalam rampasan kuasa pada Februari tahun lalu."Di negara kita, kita mesti terus memperkukuh 'sistem demokrasi pelbagai parti yang tulen dan berdisiplin' yang menjadi hasrat rakyat,"kata Min Aung Hlaing.

(Ketua junta Myanmar, Min Aung Hlaing / Foto Reuters)

Myanmar berada dalam keadaan huru-hara sejak rampasan kuasa, dengan konflik merebak ke seluruh negara Asia Tenggara selepas tentera menumpaskan kebanyakan protes aman di bandar-bandar.Junta berkata ia telah mengambil kuasa kerana penipuan pengundian pada pilihan raya umum November 2020 yang dimenangi dengan mudah oleh parti pimpinan pemenang Hadiah Nobel Aung San Suu Kyi. Kumpulan pemantau pilihan raya tidak menemui bukti penipuan besar-besaran.Tentera telah berikrar untuk mengadakan pilihan raya baharu pada Ogos 2023 walaupun jadual waktu sudah tergelincir dan pihak lawan tidak percaya pilihan raya yang dirancang akan berjalan dengan bebas dan adil.Suu Kyi telah ditahan sejak rampasan kuasa dan berdepan pelbagai pertuduhan eklektik yang boleh menyebabkan dia dipenjarakan selama lebih 150 tahun. -REUTERS


Kapal pertama bawa muatan bijiran berlepas dari pelabuhan Ukraine

ISTANBUL, 2 Ogos - Kapal pertama Ukraine yang membawa lebih 26,000 ribu tan metrik bijirin telah berlepas dari Pelabuhan Odesa pada Isnin.Ia seperti yang termaktub dalam perjanjian eksport bijirin antara Turkiye, Pertubuhan Bangsa Bersatu (PBB), Rusia dan Ukraine baru-baru ini.Kapal kargo kering Razoni yang berdaftar di Sierra Leone itu meninggalkan Odesa pada pukul 8.30 pagi waktu tempatan dan dijangka tiba di Istanbul pada 2 Ogos untuk pemeriksaan sebelum meneruskan perjalanannya ke Tripoli, Lubnan.

Turkiye, PBB, Rusia dan Ukraine menandatangani perjanjian pada 22 Julai lalu untuk membuka semula tiga pelabuhan Ukraine iaitu Odesa, Chernomorsk dan Yuzhny.Ini bagi penghantaran bijirin yang tertangguh di pelabuhan itu berikutan perang Rusia-Ukraine yang kini memasuki bulan keenam.Bagi menyelia eksport bijirin Ukraine, pusat penyelarasan bersama di Istanbul dibuka secara rasmi pada Rabu, yang terdiri daripada wakil Turkiye, PBB, Rusia dan Ukraine.-AFP


India lapor kematian pertama kes cacar monyet di Asia

NEW DELHI, 2 Ogos - India pada Isnin mengesahkan kes kematian pertama kemungkinan akibat cacar monyet di rantau Asia.Ia melibatkan seorang lelaki yang baharu pulang dari Emiriah Arab Bersatu (UAE).Menteri Hasil Kerala, K Rajan berkata lelaki India berusia 22 tahun itu meninggal dunia Sabtu lalu dan kerajaan sudah mengasingkan 21 individu yang berhubung dengannya."Individu itu tiba di Kerala pada 21 Julai tetapi pergi ke hospital hanya pada 26 Julai apabila dia menunjukkan gejala keletihan dan demam," katanya.

Sementara itu, Menteri kesihatan Kerala, Veena George memaklumkan keluarga lelaki itu memberitahu pihak berkuasa pada hari sebelumnya bahawa dia diuji positif di Emiriah Arab Bersatu (UAE) sebelum kembali ke India.Kementerian kesihatan persekutuan India tidak mengulas mengenai kematian itu, kecuali menyatakan kerajaan membentuk pasukan petugas pegawai kanan bagi memantau kes cacar monyet di negara itu, yang mana media tempatan sudah melaporkan sekurang-kurangnya lima jangkitan.Minggu lalu, Sepanyol melaporkan dua kematian berkaitan wabak itu, manakala Brazil melaporkan kes pertama.-AFP


Sri Lanka minta bantuan segera, tangani kekurangan makanan kepada kanak-kanak

COLOMBO, 2 Ogos - Sri Lanka mengeluarkan rayuan segera bagi menangani masalah kekurangan zat makanan yang menular dengan pantas dalam kalangan kanak-kanak negara itu, ketika krisis ekonomi menyebabkan sembilan daripada 10 orang bergantung kepada pemberian kerajaan.Kementerian Hal Ehwal Wanita dan Kanak-Kanak berkata mereka sedang mencari sumbangan peribadi untuk memberi makan kepada mungkin beberapa ratus ribu kanak-kanak yang menjadi lemah akibat makanan yang tidak mencukupi.

Negara muflis yang bergelut dengan krisis ekonomi terburuk sejak merdeka itu tidak dapat mengekalkan kebajikan kepada rakyatnya."Apabila wabak COVID-19 berada di kemuncaknya, masalahnya teruk, tetapi sekarang, dengan krisis ekonomi, keadaannya jauh lebih teruk," kata setiausaha, Neil Bandara Hapuhinne.Hapuhinne berkata, seramai 127,000 kanak-kanak kekurangan zat makanan dalam kalangan 570,000 kanak-kanak perempuan dan lelaki di bawah usia lima tahun pada pertengahan 2021.Sejak itu, beliau menganggarkan jumlah itu meningkat beberapa kali ganda dengan kesan penuh inflasi yang berleluasa dan kekurangan makanan serta keperluan lain yang teruk.-AFP


Krisis China-Taiwan, rondaan jet pejuang China dianggap provokasi terbaharu

BEIJING, 2 Ogos - China menegaskan rondaan udara tenteranya di perairan wilayah China dan Taiwan sebagai rutin biasa melindungi kedaulatan negara dan wilayahnya.Ia juga bertujuan mempromosikan pembangunan mendalam latihan pertempuran sebenar maritim dan meningkatkan keupayaannya untuk menyelesaikan ancaman keselamatan yang berbeza.Jurucakap Tentera Udara China, Shin Jinke berkata rondaan tersebut termasuklah mengerakkan jet pejuangnya mengelilingi kawasan yang dipanggil pulau penting.

Katanya, ia adalah tindakan pasukannya yang sentiasa mempertahankan kedaulatan negara, keselamatan dan hak maritim.Rondaan tersebut bagaimanapun mencetuskan rasa kurang senang Taiwan yang menyifatkannya sebagai provokasi terbaharu China menjelang lawatan Speaker Dewan Amerika Syarikat, Nancy Pelosi ke beberapa negara Asia termasuk Taiwan minggu ini.China melihat pertemuan antara pegawai Amerika itu sebagai tindakan sokongan untuk pengiktirafan kemerdekaan Taiwan.-AFP


Angka korban cecah 26 termasuk empat kanak-kanak

AMERIKA SYARIKAT, 1 Ogos - Banjir di Kentucky kini telah meragut 26 nyawa termasuk empat kanak-kanak pada Sabtu dan jumlahnya dijangka terus meningkat, kata Gabenor Andy Beshear pada Ahad.Operasi mencari dan menyelamat penduduk terjejas banjir di wilayah Appalachia, timur Kentucky diteruskan.Banyak jalan dan jambatan di kawasan berbukit musnah selain gangguan telekomunikasi yang telah menyukarkan lagi operasi pencarian."Ini merupakan banjir yang paling dahsyat dalam sejarah... dan pada masa yang sama usaha untuk mencari diteruskan meskipun hujan terus turun.

"Usaha mencari akan diteruskan dari pintu ke pintu dan menyelamatkan seramai yang mungkin, tetapi keadaan cuaca merumitkan usaha kami," kata Beshear

(Banjir kilat melanda kawasan Jackson, Kentucky akibat hujan lebat pada Khamis/FOTO AFP)

Menurut Beshear, pasukan penyelamat juga telah menemui beberapa mayat namun tidak dapat mengesahkan jumlah kematian buat masa kini.Kawasan tertentu di timur Kentucky melaporkan menerima hujan lebih 20 sentimeter dalam tempoh 24 jam. Lebih 23,000 penduduk di negeri ini kini terputus bekalan elektrik dan bekalan air bersih. - AFP


Lebih 700 juta senjata api diserahkan untuk kad hadiah

(Pihak polis sedang menyimpan senjata api milik yang dijual pada Program Pembelian Semula Senjata Api/FOTO REUTERS)

TEXAS, 1 Ogos - Penduduk Houston telah menyerahkan lebih 700 senjata api menerusi Program Pembelian Semula yang berlangsung pada Sabtu lalu.Sebagai pertukaran mereka akan menerima kad hadiah bernilai AS$50 (RM222.00) untuk pistol yang tidak berfungsi, AS$100 (RM445.00) untuk senapang atau senapang patah; AS$150 (RM667.00) untuk pistol dan  (RM890.00) untuk senapang automatik sepenuhnya.Mereka juga boleh menyerahkan tanpa mengemukakan identiti walaupun polis perlu melakukan pemeriksaan ke atas senjata sama ada dicuri atau mempunyai kaitan dengan kes jenayah. Program itu dihoskan oleh Datuk Bandar Houston Sylvester Turner dan Pesuruhjaya Presint 1, Harris County Rodney Ellis.

(Program Pembelian Semula dibiayai sebanyak $1 juta (RM4 juta) oleh Presiden Joe Biden pada tahun lalu/FOTO REUTERS)

Menurut Turner kira-kira 2,500 senjata api telah dicuri di bandar itu sejak awal tahun lalu.Program tersebut dibiayai sebanyak $1 juta (RM4 juta) oleh Presiden Joe Biden pada tahun lalu di bawah Akta Rancangan Penyelamat untuk keselamatan orang awam yang dipanggil One Safe Houston. - REUTERS


Krisis roti: Penduduk Lubnan terpaksa beratur panjang lebih 2 jam

(Krisis roti di Lubnan juga dikaitkan dengan krisis kewangan nilai pound yang telah susut/FOTO REUTERS)

BEIRUT, 1 Ogos - Rakyat Lubnan terpaksa beratur panjang lebih 2 jam semata-mata untuk mendapatkan makanan ruji iaitu roti Arab pitta.Krisis roti yang sudah masuk 6 bulan kini semakin membimbangkan sehingga menyebabkan harganya melambung tinggi dan sukar untuk di dapati.Malah roti bersubsidi dibeli dalam kuantiti yang banyak dan dijual jauh lebih mahal dalam pasaran gelap oleh peniaga yang tidak bertanggungjawab.Satu beg roti Arab pitta rata kini dijual secara rasmi pada harga 13,000 pound Lubnan (RM38.37).Di pasaran gelap, ia berharga lebih 30,000 pound Lubnan (RM88.56).Lubnan mengimport 80 peratus gandumnya dari dari negara yang kini dalam peperangan iaitu Ukraine.

(Orang ramai beratur berjam-jam untuk membeli roti/FOTO REUTERS)

Setiap pelanggan dihadkan untuk membeli satu atau dua beg roti dan setiap beg mengandungi enam roti rata.Kebanyakan kedai roti mengehadkan penjualan roti kepada satu atau dua beg bagi setiap pelanggan dan setiap beg mengandungi enam roti rata. - REUTERS


Seorang warga Jepun ditahan tentera junta Myanmar

YANGON, 31 Julai- Seorang lelaki Jepun telah ditahan di ibu kota komersial Myanmar Yangon.Pegawai kedutaan Jepun mengesahkan penahanan itu pada Ahad sekali gus menjadi warga asing terbaru terjerat di negara yang diperintah junta itu.Rampasan kuasa tentera tahun lalu mencetuskan protes tanpa henti dan tindak balas maut daripada junta, dengan lebih 2,000 orang terbunuh dan sekurang-kurangnya 14,000 ditangkap, menurut kumpulan pemantau tempatan.Pada Sabtu, media Jepun dan tempatan berkata pembikin filem Toru Kubota, 26, ditahan berhampiran perhimpunan antikerajaan bersama dua warga Myanmar.“Saya mengesahkan seorang warga Jepun telah ditahan semalam di Yangon,” kata seorang pegawai di kedutaan Jepun kepada AFP Ahad, meminta namanya dirahsiakan.Kedutaan sedang "berhubung dengan pihak berkuasa dan mengambil langkah untuk memastikan pembebasan mereka".Pegawai Jepun itu, berkata mereka tidak mempunyai maklumat sama ada dia ditahan semasa protes.Sementara itu, cubaan untuk mendapatkan reaksi jurucakap junta, gagal.Sekumpulan kecil orang ramai berhimpun di luar kementerian luar Jepun di Tokyo pada hari Ahad, memegang sepanduk Kubota.Beberapa warga asing telah ditangkap dalam tindakan keras tentera terhadap perbezaan pendapat sejak pemberontakan di negara itu.Tahun lalu pembikin filem Jepun Yuki Kitazumi telah ditahan oleh pihak berkuasa Myanmar semasa membuat liputan selepas rampasan kuasa itu.Bagaimanapun dia dibebaskan setelah mendapat tekanan antarabangs dan kembali ke Jepun pada Mei 2021.Kitazumi melahirkan rasa terkejut dengan penahanan Kubota, dan berkata dia berharap dia akan dibebaskan "segera".“Dia seorang juruvideo dokumentari dan tiada sebab untuk dia ditangkap jika dia sedang mengumpul bahan,” katanya.Junta Myanmar telah menyekat kebebasan akhbar, menangkap wartawan dan jurugambar, serta membatalkan lesen penyiaran.Sehingga Mac tahun ini, 48 wartawan kekal dalam tahanan di seluruh negara, menurut kumpulan pemantau Reporting ASEAN.- AFP

(Sekumpulan kecil orang ramai berhimpun di luar kementerian luar Jepun di Tokyo pada hari Ahad, memegang sepanduk menuntut pembebasan Kubota / AFP)


(Roket Long March 5B, yang membawa modul teras stesen angkasa Tianhe China, berlepas dari Pusat Pelancaran Angkasa Wenchang di wilayah Hainan di selatan China pada 29 April 2021/AFP)

WASHINGTON, 31 Julai- Amerika Syarikat menegur Beijing kerana tidak berkongsi maklumat berhubung kemasukan semula tanpa kawalan, serpihan roket Long March 5B milik China ke ruang udara bumi yang berisiko mencetuskan bahaya.Komando Angkasa AS "boleh mengesahkan serpihan roket milik Republik Rakyat China (PRC) Long March 5B (CZ-5B) jatuh ke Lautan Hindi pada kira-kira 10:45 pagi MDT pada 30 Julai" kata unit tentera AS di Twitter."Kami merujuk anda kepada #PRC untuk mendapatkan butiran lanjut tentang aspek teknikal kemasukan semula seperti lokasi kesan penyebaran + serpihan yang berpotensi," katanya.Dalam satu kenyataan yang disiarkan pada profil WeChat rasminya, Agensi Angkasa China kemudiannya memberikan koordinat serpihan itu jatuh di Laut Sulu, kira-kira 35 batu (57 kilometer) dari pantai timur Pulau Palawan Filipina."Kebanyakan perantinya telah hilang dan musnah semasa memasuki ruang udara bumi," kata agensi itu mengenai roket penggalak, yang digunakan Ahad lalu untuk melancarkan modul kedua daripada tiga yang China perlukan untuk menyiapkan Stesen Angkasa Tiangong baharunya.Pentadbir NASA, Bill Nelson mengkritik Beijing di Twitter.Katanya kegagalan untuk berkongsi butiran berkenaan adalah tidak bertanggungjawab dan berisiko.

(Orang ramai menyaksikan pelancaran roket yang mengangkut modul kedua China untuk stesen angkasa Tiangongnya dari pelabuhan angkasa Wenchang di selatan China/AFP)

"Semua negara yang membuat penjelajahan angkasa lepas harus mengikuti amalan terbaik yang telah ditetapkan, dan berkongsi maklumat lebih awal, " tulis Nelson, "untuk membenarkan ramalan yang boleh dipercayai tentang potensi risiko kesan serpihan, terutamanya untuk kenderaan berat seperti Long March 5B , yang membawa risiko besar kehilangan nyawa dan harta benda."Dia menambah: "Melakukannya adalah penting untuk penggunaan ruang yang bertanggungjawab dan untuk memastikan keselamatan orang ramai di Bumi".Stesen angkasa lepas Tiangong ialah salah satu program angkasa lepas Beijing yang bercita-cita tinggi.Kejayaan mendaratkan rover robotik di Marikh dan Bulan, menjadikan China negara ketiga yang meletakkan manusia di orbit.Modul baharu itu, yang digerakkan oleh Long March 5B, berjaya dilabuhkan dengan modul teras Tiangong pada Isnin lepas.Tiga angkasawan yang telah tinggal di ruang utama sejak Jun, berjaya memasuki makmal baharu. -AFP

(AS mahu China lebih telus, kongsi maklumat misi angkasa lepas/AFP)


80 maut dalam bencana banjir di Iran

(Anggota pasukan penyelamat bekerja di lokasi banjir kilat di bahagian barat laut Emamzadeh Davoud Tehran, pada 28 Julai 2022/Bulan Sabit Merah Iran)

TEHRAN, 31 Julai- Sekurang-kurangnya 80 orang terbunuh dan 30 yang lain hilang dalam banjir yang melanda seluruh Iran selama lebih seminggu, lapor media kerajaan Sabtu.

Sejak permulaan bulan Mordad di Iran pada 23 Julai, "59 orang mati dan 30 masih hilang dalam insiden yang disebabkan oleh banjir baru-baru ini," Setiausaha Agung Persatuan Bulan Sabit Merah, Yaghoub Soleimani dipetik sebagai berkata oleh agensi berita IRNA.

Itu adalah tambahan kepada banjir kilat yang disebabkan hujan lebat di wilayah Fars di selatan yang menyebabkan sekurang-kurangnya 22 orang terbunuh sejurus sebelum permulaan Mordad.

Menurut Soleimani, sebanyak 60 bandar, 140 pekan dan lebih 500 kampung di seluruh negara telah terjejas bersama kira-kira 83 juta penduduk.

Ramai daripada penduduk yang terjejas terpaksa menghabiskan masa di tepi sungai sepanjang hari.

Tehran adalah wilayah paling teruk terjeas dengan 35 kematian.

Wilayah Mazandaran pula mempunyai jumlah tertinggi orang hilang iaitu 20 orang.

(Rumah yang dikelilingi dengan mendapan lumpur di tapak banjir kilat di kawasan Firouzkouh di timur Tehran/AFP)

Pemimpin tertinggi Ayatollah Ali Khamenei, dalam surat yang diterbitkan di laman webnya menyatakan takziah kepada keluarga dan meminta pihak berkuasa agar mengambil langkah yang perlu untuk membaiki kerosakan.

Sementara itu Presiden Ebrahim Raisi melawat kawasan yang dilanda banjir di wilayah Firouzkouh di timur ibu negara.

Kerosakan teruk berlaku terutamanya disebabkan tanah runtuh di di kawasan pergunungan yang meragut 14 nyawa, menurut media kerajaan.

Video dan gambar yang disiarkan oleh media Iran dan di media sosial menunjukkan rumah dan kereta dikelilingi lumpur kelabu, dan orang ramai cuba mendapatkan semula barang-barang mereka.

Anggaran awal menunjukkan kerugian lebih 60 trilion rial (kira-kira AS$200 juta) bagi sektor pertanian, kata Menteri Pertanian Javad Sadatinejad.

Pusat Meteorologi mengeluarkan amaran lebih banyak hujan di wilayah selatan dan utara dalam beberapa hari akan datang. -AFP


Ketidakstabilan politik: IMF tangguh bantuan ke Sri Lanka

COLOMBO, 31 Julai- Tabung Kewangan Antarabangsa (IMF) menangguhkan bantuan kewangan ke Sri Lanka.Perkara itu dilaksana susulan pergolakan dalaman di negara itu sejak beberapa minggu lalu.Menurut Presiden Sri Lanka, Ranil Wickremesinghe, perjanjian dengan IMF kini ditangguh hingga September.Ia sepatutnya dilaksana awal Ogos. Inisiatif permohonan bantuan daripada IMF digerakkan bekas Presiden, Gotabaya Rajapaksa, April lalu.Pemimpin terbabit bagaimanapun melarikan diri ke luar negara sebelum mengumumkan peletakan jawatan.Jumaat lalu, Kementerian Kewangan memaklumkan Sri Lanka sudah menyambung semula rundingan pakej bantuan dengan IMF selepas kerajaan baharu mengambil alih dan mencapai perkembangan baik.Negara itu kini menanggung hutang luar negara sebanyak AS$12 bilion (RM53.4 bilion) membabitkan peminjam swasta.

Sebelum ini, Bank Dunia memaklumkan ia tidak merancang menawarkan pembiayaan baharu kepada Sri Lanka sehingga negara Lautan Hindi itu mempunyai rangka kerja dasar makroekonomi yang mencukupi.Bank Dunia dalam satu kenyataan berkata, Sri Lanka perlu menerima pakai reformasi struktur yang menumpukan kepada penstabilan ekonomi dan menangani punca krisis menyebabkannya kekurangan pertukaran asing dan makanan, bahan api serta ubat-ubatan.Katanya, pihaknya menggunakan semula sumber di bawah pinjaman sedia ada bagi membantu meringankan masalah kekurangan barangan keperluan seperti ubat, gas memasak, baja, makanan untuk kanak-kanak dan wang tunai untuk isi rumah yang terjejas.Bank itu juga berkata, sedang bekerja rapat untuk mewujudkan kawalan dan pengawasan fidusiari bagi memastikan pengagihan adil.Rajapaksa, pada Jun lalu berkata Bank Dunia akan menyusun semula 17 projek sedia ada dan lebih banyak bantuan akan menyusul selepas rundingan dengan IMF mengenai pinjaman kewangan. - REUTERS


COVID-19: Presiden Joe Biden diuji positif sekali lagi

( Presiden Amerika Syarikat, Joe Biden/ REUTERS)

WASHINGTON, 31 Julai- Presiden Amerika Syarikat, Joe Biden sekali lagi diuji positif COVID-19 pada Sabtu.Beliau dilaporkan positif selepas tiga hari pengasingan dan diberikan rawatan dengan ubat anti-viral.Melalui ciapan di Twitter, Biden menyatakan beliau tidak mengalami gejala namun masih masih mengasingkan diri demi keselamatan orang di sekelilingnya.Selaras dengan garis panduan pusat kawalan dan pencegahan penyakit, Biden akan memulakan pengasingan selama sekurang-kurangnya lima hari.Beliau akan mengasingkan diri di White House sehingga diuji negatif.

Pakar di White House berkata, kebanyakan kes pemulihan kekal ringan.Biden, 79 tahun, dirawat dengan ubat antiviral, Paxlovid dan diuji negatif untuk virus itu pada Selasa dan Rabu.Beliau kemudiannya dibenar menamatkan tempoh pengasingan sambil memakai pelitup muka dalam rumahnya.Biden turut divaksin sepenuhnya, selepas mendapat dua dos vaksin Pfizer selepas memegang jawatan.- BERNAMA


Presiden Ukraine gesa penduduk di Donetsk berpindah

(Serangan Rusia terus menghujani pekan dan bandar Ukraine/ AFP)

KIEV, 31 Julai- Presiden Ukraine, Volodymyr Zelensky, semalam mengarahkan orang awam berpindah dari Donetsk selepas wilayah itu berdepan pertempuran sengit dengan tentera Rusia.Gesaan itu dibuat ketika Kiev meminta Jawatankuasa Antarabangsa Palang Merah (ICRC) dan Pertubuhan Bangsa-Bangsa Bersatu (PBB) untuk mendapatkan akses kepada tenteranya yang ditahan oleh pasukan tentera Rusia.Wilayah timur Donetsk kini menghadapi asakan terbesar Rusia sejak pencerobohannya ke atas Kiev gagal beberapa minggu lalu, sejak serangan dilancarkan bermula pada 24 Februari lalu.Zelensky memberi amaran melalui ucapan hariannya bahawa ribuan orang, terutama wanita dan kanak-kanak, yang masih berada di medan pertempuran di rantau itu perlu diselamatkan segera.Katanya, menurut maklumat daripada gabenor Donetsk, enam orang awam terbunuh dan 15 cedera, dalam serangan terbaru Jumaat lalu."Kerajaan sudah membuat keputusan berhubung pemindahan wajib dari Donetsk kerana keadaan di sana tidak selamat lagi."Sila berpindah dan kami akan bantu, pada peringkat sekarang, keganasan adalah senjata utama Rusia," katanya menekankan gesaan pihak berkuasa untuk meninggalkan wilayah yang dikepung itu sejak beberapa minggu kebelakangan ini.

(Anggota bomba memadamkan kebakaran pasar di Bakhmut, wilayah Donetsk, di tengah-tengah pencerobohan Rusia ke atas Ukraine/ AFP)

Dalam ucapannya, Zelensky, sekali lagi mendesak masyarakat antarabangsa, terutama Amerika Syarikat (AS), supaya mengisytiharkan Rusia secara rasmi sebagai negara penaja keganasan.Beliau mengulangi desakan itu sehari selepas penjara yang menahan tawanan perang Ukraine di Olenivka yang dikuasai Kremlin dibom, menyebabkan ramai mangsa terkorban, dengan Kiev dan Moscow saling menuding jari menyalahkan satu sama lain.Semalam, pemimpin hak asasi manusia Ukraine, Dmytro Lubinets, melalui siaran televisyen, meminta ICRC dan Misi Pemantauan Hak Asasi Manusia PBB supaya terbang ke Olenivka.Katanya, ICRC bagaimanapun sudah membuat permohonan itu tetapi belum mendapat kebenaran daripada Rusia.Kementerian Pertahanan Rusia menuduh Kiev menyerang penjara Olenivka dengan peluru berpandu jarak jauh yang dibekalkan AS, sebagai strategi 'provokasi mengerikan', direka untuk menghentikan tentera yang ditangkap daripada menyerah kalah.Katanya, mangsa yang maut termasuk tentera Ukraine yang menyerah kalah selepas berminggu-minggu menentang pengeboman kejam Rusia ke atas kilang keluli Azovstal yang luas di bandar pelabuhan Mariupol.Menurutnya, sekurang-kurangnya 50 banduan Ukraine terbunuh dan 73 dibawa ke hospital akibat kecederaan serius. - AFP


Cacar Monyet: WHO Eropah jangka lebih banyak kes kematian

EROPAH, 31 Julai - Pertubuhan Kesihatan Sedunia (WHO) Eropah menjangkakan lebih banyak kes kematian akibat cacar monyet ekoran laporan kematian pertama di luar Afrika.Jangkaan itu berikutan penularan cacar monyet yang berterusan di Eropah.Kementerian Kesihatan Sepanyol merekodkan kes kematian kedua cacar monyet hari ini, sehari selepas Sepanyol dan Brazil melaporkan kematian pertamanya.Pengumuman itu menandakan kematian pertama dikaitkan dengan penularan di luar Afrika.Berdasarkan WHO, lebih 18,000 kes dikesan di seluruh dunia sejak awal Mei lalu, dengan majoritinya di Eropah, selain mengisytiharkan wabak cacar monyet sebagai kecemasan kesihatan global.

Ketika kes meningkat di seluruh dunia, WHO juga meminta kumpulan paling terjejas iaitu golongan homoseksual untuk mengehadkan pasangan seksual mereka.

Sementara itu di Jepun... Panel pakar Kementerian Kesihatan pada Jumaat meluluskan penggunaan vaksin cacar keluaran KM Biologic Co yang berpangkalan di Kumamoto untuk mencegah penyakit cacar monyet.Vaksin cacar didapati mempunyai kadar keberkesanan kira-kira 85 peratus untuk mencegah cacar monyet.KM Biologics ialah unit di bawah syarikat makanan dan farmaseutikal Jepun, Meiji Holdings Co.Kementerian itu telah memberi vaksin berkenaan kepada 50 pekerja perubatan di Pusat Kesihatan dan Kebangsaan dan Perubatan Global untuk tujuan penyelidikan. - AFP


Indonesia sekat platform Yahoo dan Paypal

INDONESIA, 31 Julai - Gagal mematuhi peraturan pelesenan... Indonesia telah menyekat platform Yahoo, Paypal dan beberapa laman sesawang permainan. Ini telah mencetuskan tindak balas dalam media sosial.

Pendaftaran diperlukan di bawah peraturan dikeluarkan pada akhir November 2020, memberi kuasa pihak berkuasa untuk memaksa platform mendedahkan data pengguna tertentu serta mengeluarkan kandungan dianggap menyalahi undang-undang atau 'mengganggu ketenteraman awam' dalam tempoh empat jam, jika mendesak, dan 24 jam, jika bukan.

Pegawai kanan di Kementerian Komunikasi Indonesia, Semuel Abrijani Pangerapan, berkata Yahoo, Paypal dan laman sesawang permainan seperti Steam, Dota2, Counter-Strike dan EpicGames sudah disekat.

Tanda pagar atau Hashtag seperti 'BlokirKominfo' (sekat Kementerian Komunikasi), Epic Games dan Paypal menjadi trend di Twitter Indonesia.Platform itu juga banyak menulis dan mengkritik langkah kerajaan sebagai menjejaskan industri permainan dalam talian dan pekerja bebas yang menggunakan Paypal.Indonesia ialah pasaran penting untuk pelbagai platform teknologi dengan anggaran 191 juta pengguna Internet dan golongan muda mahir media sosial. - REUTERS


25 terkorban akibat banjir dahsyat di Kentucky

(Paras air North Fork Sungai Kentucky di Whitesburg meningkat kepada 20 kaki  beberapa rumah di kawasan rendah hampir tenggelam sepenuhnya - Foto AFP)

WASHINGTON, 31 Julai - Banjir dahsyat di Kentucky telah mengorbankan 25 orang dan jumlah korban dijangka meningkat, kata gabenor negeri selatan AS pada hari Sabtu.Hujan lebat awal minggu ini menyebabkan banjir kilat yang tidak pernah berlaku sebelum ini di 13 daerah di timur Kentucky.Jalan raya dan jambatan banyak telah rosak dan musnah, dengan perkhidmatan telefon bimbit terganggu, ia menyukarkan mencari mangsa yang terselamat."Saya bimbang kita akan mencari mayat untuk beberapa minggu akan datang," kata Gabenor Andy Beshear dalam taklimat berita tengah hari, sejurus selepas tweet bahawa jumlah kematian telah meningkat kepada 25.

(Gabenor negeri selatan-tengah AS, Andy Beshear / Foto AFP)

Gabenor Demokrat mengesahkan bahawa "kami masih dalam fasa mencari dan menyelamat, kami akan melalui ini bersama-sama."Beshear berkata laporan awal bahawa enam kanak-kanak adalah antara yang maut adalah tidak tepat, dua daripada mereka dewasa.Kanak-kanak itu, lapor media AS, telah hilang dengan cara yang menyayat hati. Ahli keluarga, berpaut pada pokok selepas aliran air yang naik deras telah menenggelamkan rumah mereka, melihat anak-anak mereka tercabut dari cengkaman mereka, satu demi satu, oleh arus air yang kuat.Beshear berkata unit pengawal negara dari Kentucky, Tennessee dan Virginia Barat telah melakukan lebih 650 penyelamatan udara sejak banjir bermula petang Rabu, manakala polis negeri dan kakitangan negeri lain telah mendaftarkan kira-kira 750 penyelamatan air.Beliau berkata pencarian itu sangat mencabardan sukar bagi pasukan penyelamat.Paras air North Fork Sungai Kentucky di Whitesburg meningkat kepada 20 kaki dalam beberapa jam, jauh melebihi rekod sebelumnya iaitu 14.7 kaki.Banjir itu menyebabkan banyak jalan menjadi sungai, dan beberapa rumah di kawasan rendah hampir tenggelam sepenuhnya, dengan hanya bahagian atas bumbung sahaja yang kelihatan.Adegan di media sosial menunjukkan rumah tercabut dari tambatannya dan disimpan di tengah-tengah serpihan di sepanjang laluan air keruh atau di atas jambatan.Cuaca baik pada hari Sabtu, tetapi lebih banyak hujan dijangka pada hari berikutnya, dengan satu hingga dua inci tambahan dijangka.15 pusat perlindungan kecemasan telah dibuka di sekolah, gereja dan taman negeri, walaupun sekurang-kurangnya satu telah hanyut.Kira-kira 18,000 rumah kekal tanpa bekalan elektrik, kata Beshear, dan beribu-ribu lagi tiada bekalan air selamat.Gabenor berkata Agensi Pengurusan Kecemasan Persekutuan telah menghantar 18 traktor-treler air setakat ini. Pekerja persekutuan lain telah tiba untuk memproses tuntutan.Presiden Joe Biden telah mengeluarkan deklarasi bencana untuk banjir Kentucky, membenarkan bantuan persekutuan untuk menambah usaha pemulihan negeri dan tempatan. - AFP


MADRID, 30 Julai- Sepanyol pada Sabtu melaporkan kematian kedua berkaitan cacar monyet, menjadikan jumlah kematian yang di luar Afrika meningkat kepada tiga.

Semalam, Sepanyol dan Brazil masing-masing mengumumkan apa yang dipercayai kematian pertama berkaitan virus itu di negara mereka.

Bagaimanapun, tidak jelas sama ada cacar monyet sebenarnya menyebabkan mana-mana daripada tiga kematian itu, dengan pihak berkuasa Sepanyol masih menjalankan bedah siasat dan pihak berkuasa Brazil mengatakan pesakitnya yang meninggal dunia mengalami keadaan serius yang lain.

Lebih 18,000 kes telah dikesan di seluruh dunia di luar Afrika sejak awal Mei, kata Pertubuhan Kesihatan Sedunia (WHO).

(Sepanyol lapor kematian kedua berkaitan cacar monyet/File AFP)

Sepanyol adalah salah satu negara yang paling teruk dilanda cacar monyet dengan 4,298 orang dijangkiti virus itu, menurut Kementerian Kesihatan Sepanyol.

Kementerian Kesihatan Brazil pula merekodkan hampir 1,000 kes cacar monyet, kebanyakannya di negeri Sao Paulo dan Rio de Janeiro.

Sementara itu Pejabat Eropah WHO memberi amaran bahawa lebih banyak kematian berkaitan cacar monyet dijangka boleh berlaku.

"Dengan penularan cacar monyet yang berterusan di Eropah, kami menjangkakan untuk melihat lebih banyak kematian," kata Catherine Smallwood, Pegawai Kecemasan Kanan di WHO Eropah, dalam satu kenyataan. -AFP


Gazprom gantung bekalan gas ke Latvia

(Saluran paip gas asli 3D diletakkan di hadapan logo Gazprom dan bendera Rusia yang dipaparkan dalam ilustrasi ini diambil pada 8 Februari 2022/REUTERS)

MOSCOW, 30 Julai- Syarikat tenaga gergasi Rusia, Gazprom menggantung bekalan gas asli ke Latvia berikutan ketegangan antara Moscow dengan Barat berhubung konflik di Ukraine."Hari ini, Gazprom menggantung bekalan gasnya ke Latvia disebabkan pelanggaran syarat pembelian," kata syarikat itu di Telegram.Gazprom secara drastik mengurangkan penghantaran gas ke Eropah melalui saluran paip Nord Stream pada hari Rabu kepada kira-kira 20% daripada kapasitinya.Isnin lepas, syarikat milik kerajaan Rusia itu mengumumkan bahawa ia akan mengurangkan bekalan kepada 33 juta meter padu sehari -- separuh daripada jumlah yang telah dihantar sejak perkhidmatan disambung semula minggu lalu selepas 10 kerja penyelenggaraan.

Negara-negara Kesatuan Eropah (EU) bagaimanapunh menuduh Rusia sengaja mengehadkan bekalan sebagai tindakan balas terhadap sekatan Barat atas campur tangan Moscow di Ukraine.Terdahulu Gazpromh memaklumkan bahawa operasi salah satu daripada dua turbin operasi terakhir dihentikan sementara disebabkan "keadaan teknikal enjin".EU minggu ini bersetuju dengan rancangan mengurangkan penggunaan gas sebagai tanda bersolidariti dengan Jerman. -AFP


Penduduk Wilayah Abra dinasihat kekal berada di luar rumah

(Antara bangunan yang rosak akibat gempa bumi di Bangued, wilayah Abra pada 28 Julai/FOTO REUTERS)

MANILA, 30 Julai - Penduduk di wilayah Abra dinasihat meninggalkan rumah masing-masing akibat gempa susulan yang masih berlaku di kawasan itu.Pihak berkuasa memaklumkan keselamatan penduduk masih berisiko meskipun gempa kuat telah berlalu.Setakat ini, lebih 800 gempa susulan terjadi di wilayah terbabit selepas gempa bumi kuat dengan 7 magnitud berlaku pada Rabu lalu.Menurut agensi bencara negara berkenaan, enam disahkan terkorban dan empat masih lagi hilang.Selain itu, terdapat kerosakan besar pada infrastruktur di beberapa wilayah yang terjejas akibat gempa bumi yang berkemungkinan merosakkan lagi bangunan termasuk struktur lama, sekolah, jambatan dan rumah.

(Seorang wanita berjalan melepasi gereja yang terjejas selepas gempa bumi di Bangued, wilayah Abra pada 28 Julai/FOTO REUTERS)

Kira-kira 600 individu penduduk di Banqued, termasuk beberapa orang yang cedera telah dipindahkan dari rumah mereka dan ditempatkan di plaza bandar ibu kota Abra.Gempa bumi kuat berukuran magnitud 7.1 melanda Pulau Luzon di utara Filipina sehingga gegaran turut dirasai di ibu negara Manila menyebabkan hampir 80, 000 penduduk terjejas. - REUTERS